BERJASA mesti tanding kerusi majoriti Melayu, Cina MCA demi survival Bumiputera

PILIHAN Raya Umum ke-15 (PRU-15) sudah tentunya akan menjadi sengit kerana norma politik lama telah berubah kepada baharu dengan tertubuhnya Muafakat Nasional (MN) dan Perikatan Nasional (PN).

Ultra kiasu MCA mesti akan mempertahankan bermati-matian kerusi ‘tradisi’ kawasan majoriti Melayu, yang ditandingi selama ini, sekurang-kurangnya untuk memberikan kemenangan mudah kepada ultra kiasu DAP.

Itulah sahaja cara bagi meneruskan agenda bersama walaupun caranya berbeza MCA secara evolusi, manakala DAP secara revolusi.

Inilah perancangan strategik licik ultra kiasu sejak dahulu. Kita sahaja yang terlalu perasan atas alasan negara ini mesti meraikan berbilang kaum. Sedangkan tidak ada seorang pun menafikan hakikat negara ini berbilang kaum, tetapi perlu ada formula dalam menguruskannya.

Inilah juga satu-satunya cara untuk memberi kemenangan mudah kepada ultra kiasu ini. Hakikatnya, ultra kiasu MCA sudah memberikan kemenangan tanpa bertanding kepada DAP di kawasan majoriti Melayu kerana undi Melayu terpecah dua. Sedangkan undi Cina solid kepada ultra kiasu DAP. Semua tahu MCA pasti kecundang berhadapan dengan ultra kiasu DAP kawasan majoriti Cina.

Perkembangan terkini, tidak mustahil PAN dan PKR akan menyeberang kepada Bersatu (PPBM), bagi meneruskan talian hayatnya. Sesuatu yang sukar untuk dijangka dan diramalkan, tetapi tidak mustahil berlaku, kerana politik berkaitan dengan persepsi dan perkiraan untung rugi. Perletakan jawatan beberapa pemimpin PAN sudah menampakkan hakikat ini.

Jika ini berlaku, sudah tentu strategi ini akan mendapat restu daripada ultra kiasu kerana inilah satu-satu caranya memastikan suara liberal menguasai impak penyatuan Bumiputera Melayu, seperti dalam MN dan PN.

Justeru, dalam menghadapi semua kemungkinan ini, MN dan PN perlu kuat. Bertegaslah bermula daripada sekarang. Jangan terlalu beri muka kepada ultra kiasu, kerana ultra kiasu akan terus merancang untuk memecahkan penyatuan Bumiputera.

Pertama, jangan mainkan sentimen perkauman, kerana akan merugikan, lagi pun Islam melarang sedemikian. Tetapi ubah strategi kepada mendaulatkan Perlembagaan. Perlembagaan begitu jelas dalam memberikan hak kepada yang berhak. Perlembagaan adalah undang-undang tertinggi sesebuah negara.

Misalnya, pakar Perlembagaan seperti Prof Shad Faruqi, telah lama menafsirkan bahawa Perlembagaan hanya memberi hak orang Cina untuk belajar bahasa Cina, bukan belajar dalam bahasa Cina, tetapi kita terus memberikan muka atas alasan ini hak bukan Bumiputera.

Kita tidak berani untuk melaksanakan sesuatu yang menjadi hak walaupun Perlembagaan membenarkan. Inilah masalah pemimpin hari ini. Justeru, sudah sampai masa kedaulatan Perlembagaan menjadi agenda utama politik hari ini.

Kedua, jawatan Perdana Menteri (PM) dan Timbalan hendaklah kekal dalam kalangan Bumiputera. Ketuanan Bumiputera tidak boleh dielakkan untuk terus dilaungkan sebagai strategi menyekang pengaruh ultra kiasu dan liberal.

Ketiga, kerusi kawasan majoriti Bumiputera (Melayu) mesti di tandingi oleh Bumiputera, tidak langsung boleh lagi diserahkan kepada ultra kiasu MCA.

Jika berlaku juga kerana takutkan ultra kiasu ini, parti BERJASA atau bebas mesti masuk bertanding di kawasan majoriti Bumiputera, bagi memastikan MCA kecundang di kawasan yang didakwa sebagai kerusi tradisi.

Percayalah, jika itu berlaku, kita akan lihat nanti bagaimana ultra kiasu akan bersatu mengundi ultra kiasu bagi memastikan calon Bumiputera kecundang. Menunjukkan betapa solidnya undi ultra kiasu.

Begitu juga sebanyak mana kerusi yang ditandingi ultra kiasu MCA berhadapan dengan ultra kiasu DAP di kawasan majoriti Cina, sebanyak itu juga wakil parti Melayu atau bebas turut bertanding di sana. Memang kita tahu, ultra MCA tidak ambil kisah pun. Tetapi daripada segi strateginya, kita dapat buktikan majoriti Cina tidak akan sokong ultra MCA, sudah tentu mereka tidak akan sokong wakil Bumiputera yang bertanding. Secara langsung kita tahu, kawasan majoriti Cina, solid ultra kiasu DAP. Faham atau tidak.

Jangkaan saya, ultra kiasu MCA akan tumpas di Sabah. Pada hemat saya, kedua-dua parti ultra kiasu ini sama sahaja. Jika mereka menang, tanah yang menjadi hutan simpan, tanah adat dan tanah rizab akan terancam.

Apa yang berlaku di Raub, Pahang, sudah cukup untuk menjadi pengajaran. Apabila ultra kiasu berkuasa, hak-hak Melayu dan Bumiputera akan semakin terancam. Kerja merasuah dan menutup pihak berkuasa sudah menjadi asam garam ultra kiasu. Apa yang penting, hajat mereka kesampaian.

Saya tidak menafikan bahawa sikitol dan mandaliar terdapat juga dalam masyarakat Melayu sehingga banyak tanah tergadai

Keempat, calon yang ada terpalit dengan pendakwaan dan pertuduhan berkaitan rasuah hendaklah mengundurkan diri dan memberikan laluan kepada muka-muka baharu

Kelima, pemimpin-pemimpin politik yang telah otai hendaklah memberi laluan kepada muka-muka baharu. Didiklah muka-muka baharu ini untuk beramanah dalam berpolitik.

Keenam, formula 2/3 + 1/3 hendaklah dilaksanakan. Bermaksud, bagi negeri yang contohnya UMNO lebih dominan, seperti Pahang, UMNO 2/3, PAS 1/3. Begitulah sebaliknya di Terengganu, PAS 2/3, UMNO 1/3. Begitu juga dengan negeri-negeri yang lain. PAS elok juga dapat dilihat dominasinya di Selangor, biar nampak seimbang. Selangor untuk PAS. Pusat Untuk MN/PN, maka tidaklah timbul persepsi atau isu PAS parti bulian untuk pacak bendera dan mengerah rakyat.

Jika ini data dilakukan, bermakna, kita bijak berstrategi. Sudah tentu strategi akan menakutkan ultra kiasu, yang selama ini begitu bongkak disebabkan oleh ‘kebodohan’ kita. Memang terasa sukar untuk dilaksana, tetapi tidak mustahil. Jangan merancang untuk gagal lagi disebabkan kita gagal merancang. Jika gagal merancang, kita merancang untuk gagal.

Ketujuh, kerusi lompat yang berlaku selama ini, hendaklah diberikan kepada parti asal. Ini bagi mengelakkan pertandingi tiga penjuru yang menguntungkan ultra kiasu. Keadilan membawa maksud memberikan hak kepada mana yang lebih berhak.

Kelapan, seperti yang berlaku dalam parti PAS, bai’ah perlu jadi mekanisme penting tetapi perincian mestilah dibuat oleh para ulama dan pakar undang-undang. Perkara ini perlu dilakukan bagi menjaga maslahah ummah secara keseluruhan. Pemimpin Melayu Islam wajib berbai’ah, tetapi bai’ah itu lebih kepada dalam konteks hidup bernegara daripada berparti demi menjaga maruah agama.

Kesembilan, strategi hendaklah dirangka untuk merampas kembali Pulau Pinang daripada ultra kiasu. Perkara ini tidak mustahil boleh dilakukan jika Melayu dan Bumiputera bersatu.

Semua cadangan ini dibuat demi memastikan bahawa UMNO dan PAS selamanya saling bergantungan. Ketuanan BN bukan lagi keutamaan tetapi KETUANAN BUMIPUTERA yang melibatkan UMNO, PAS, GPS (termasuk Sabah) dan Bersatu jadi teras negara, tanpa menafikan bukan Melayu dan bukan Islam.

Suka atau tidak, Malaysia memerlukan majoriti dua pertiga kerusi Bumiputera. Perkara ini amat penting dalam membina negara, terutama memperbaiki kerosakan puluhan tahun yang selama ini telah dilakukan.

Jika semua ini berjaya, percayalah, negara ini akan dapat dipacu dengan penuh hikmah, aman dan harmoni tanpa menafikan hak-hak bukan Islam dalam sebuah negara majoriti Bumiputera.

Ingat kata-kata ini! majoriti dihormati, minoriti dirahmati

Prof Dr Ridhuan Tee Abdullah


Champa jadikan Malaysia rujukan agama

Oleh Zuhayati Yazid

KUALA LUMPUR, 14 Rabiulawal 1445H, Sabtu – Malaysia sebagai negara berdaulat kini menjadi rujukan kepada masyarakat Champa di Vietnam terutama melibatkan hukum-hakam agama.

Ini diperkukuhkan lagi dengan kehadiran kumpulan guru-guru dari Malaysia terutama Kelantan dan juga wilayah Pattani, Thailand yang mengajar dan mewujudkan sekolah moden kepada anak-anak masyarakat Champa.

Pensyarah Universiti Sains Sosial dan Kemanusian, Vietnam, Dr Ma Thanh Hong @ Basiron Abdullah berkata, pengaruh Melayu-Islam dalam masyarakat Champa di Vietnam masih lagi berterusan hingga kini.

“Meskipun masyarakat Champa adalah golongan minoriti di Vietnam namun pengaruh agama dan Melayu masih kuat selepas diberikan kesedaran mengenai Islam dan kepentingan bahasa Melayu.

“Kumpulan guru-guru ini bukan sahaja mewujudkan sekolah moden kepada anak-anak Islam di Vietnam, tetapi memberi kesedaran dan kepentingan pembelajaran agama Islam melalui kelas al-Quran dan fardu ain kepada masyarakat setempat,” katanya.

Beliau berkata demikian selepas menghadiri Wacana Kesatuan Umat Islam Serantau anjuran gerakan Islam, Ikatan Muslimin Malaysia (ISMA) di Fakulti Perubatan, Universiti Malaya (UM), hari ini.

Mengulas lanjut, Basiron mengakui situasi berkenaan menyebabkan pengaruh Islam dalam kalangan masyarakat Champa semakin berkembang.

Katanya, ramai anak muda Vietnam sanggup berhijrah dan mencari ilmu di Malaysia untuk mendalami ilmu dan kembali ke tanah airnya untuk mengajar dan sebarkan syiar Islam.

Perkara sama turut melibatkan penggunaan bahasa Melayu – apabila masih ada yang menggunakan bahasa Melayu dalam percakapan harian mereka.

Beliau mengakui kagum kerana penggunaan bahasa Melayu diperluas dengan gelombang perdagangan melalui pelancong Malaysia ke negara itu.

“Kalau dahulu mereka memperkasakan bahasa Melayu melalui pembelajaran agama sahaja, tetapi kini ia semakin berkembang berikutan ramai rakyat Malaysia yang melancong ke Vietnam,” katanya.

Justeru, beliau mengharapkan ada pihak tertentu yang bersedia untuk meneruskan perjuangan dengan mengembangkan pengaruh Islam dan bahasa Melayu di negaranya supaya tidak terhapus.

Wacana Kesatuan Umat Islam Serantau julung kali diadakan dengan menumpukan tiga topik utama iaitu penjajahan Alam Melayu dan Kesannya, Idea Kesatuan di Era Penjajahan, Satu Analisa dam Kritikan serta Forum Jalan Menuju kepada Kesatuan Serantau.

Penganjuran ini menampilkan pemikir-pemikir dan ahli akademik dari beberapa negara Asia yang terdiri daripada Brunei, Singapura, Thailand , Vietnam, Indonesia dan juga Malaysia.


Tiga ADUN angkat sumpah jawatan Pembantu Negeri Sabah

KOTA KINABALU,  4 Rejab 1444H, Khamis – Tiga Ahli Dewan Undangan Negeri (ADUN) mengangkat sumpah jawatan sebagai Pembantu Menteri kerajaan Sabah di Istana Seri Kinabalu di sini hari ini.

Mereka adalah Naib Presiden Parti Bersatu Sabah, Datuk Ruslan Muharam yang juga ADUN Lumadan, ADUN Likas, Tan Lee Fatt daripada DAP dan ADUN Inanam, Peto Gadim daripada PKR.

Ketiga-tiga ADUN itu mengangkat sumpah di hadapan Yang Dipertua Negeri, Tun Juhar Mahiruddin dan kemudian menandatangani surat sumpah jawatan masing-masing disaksikan Hakim Mahkamah Tinggi Kota Kinabalu, Datuk Ismail Brahim.

Turut hadir Ketua Menteri, Datuk Seri Hajiji Noor, Timbalan Ketua Menteri III, Datuk Shahelmey Yahya, Menteri Kewangan negeri, Datuk Seri Masidi Manjun dan Setiausaha Kerajaan Negeri, Datuk Seri Safar Untong.

Pada 11 Januari lepas, Hajiji mengumumkan rombakan jemaah menteri Sabah yang antara lain menyaksikan Shahelmy dilantik sebagai Timbalan Ketua Menteri III dan Masidi dilantik Menteri Kewangan negeri. -Bernama


Kerajaan jamin keadilan sewajarnya untuk keluarga Adib

BALING, 5 Jamadilawal 1442H, Ahad – Kerajaan memberi jaminan akan mengambil tindakan sewajarnya untuk memberi keadilan buat keluarga Allahyarham Muhammad Adib Mohd Kassim, anggota bomba yang meninggal dunia semasa bertugas ketika berlaku rusuhan di tapak Kuil Sri Maha Mariamman, Subang Jaya dua tahun lepas.

Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, setakat ini pihak Jabatan Peguam Negara masih menunggu hasil siasatan polis yang difahamkan kini di peringkat akhir, sebelum tindakan seterusnya dapat diambil.

“Satu inkues telah dibuat di mahkamah, kemudian koroner atau hakim yang mendengar inkues membuat verdict (keputusan) bahawa punca kematian adalah kerana tindakan jenayah oleh dua orang atau lebih, yang tidak diketahui,” katanya kepada pemberita selepas mengadakan perjumpaan bersama Datuk Bandar dan Yang Dipertua pihak berkuasa tempatan (PBT) Kedah di sini, hari ini.

“Itu verdict oleh koroner, jadi menyebabkan pendakwa raya apabila hendak mendakwa seseorang, perlu mengenal pasti pembuat jenayah itu, jadi oleh kerana verdict itu mengatakan orang yang tidak diketahui maka menyebabkan tindakan pendakwaan tidak dapat dibuat.

“…saya difahamkan bahawa Jabatan Peguam Negara meminta pihak polis membuat siasatan lanjut dan saya difahamkan pihak polis turut mencadangkan diadakan inkues baharu, tapi setakat ini tiada lagi inkues baharu,” katanya.

Takiyuddin berkata demikian semasa mengulas kekecewaan keluarga Muhammad Adib dengan cadangan mengadakan semula inkues kematian anggota bomba itu kerana sudah terlalu lama bersabar menunggu pembelaan terhadap arwah.

Allahyarham Muhammad Adib, 24, yang merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, menghembuskan nafas terakhir pada 17 Disember 2018, di Institut Jantung Negara ekoran kecederaan parah dialaminya di tapak Kuil Sri Maha Mariamman, USJ 25, Subang Jaya pada 27 November tahun sama.

Pada 27 September 2019, Mahkamah Koroner memutuskan kematian Muhammad Adib disebabkan perbuatan jenayah yang dilakukan lebih dua atau tiga individu yang tidak diketahui.

Sementara itu Takiyuddin berkata, sebuah bangunan baharu kompleks mahkamah yang menempatkan Mahkamah Sesyen dan Mahkamah Majistret akan dibina di Sik bagi menggantikan bangunan lama sedia ada yang sudah uzur.

Beliau berkata, ia membabitkan peruntukan sekitar RM30 juta, dan pembinaannya akan bermula dalam masa terdekat, dijangka siap pada 2022.

“Bangunan mahkamah di Sik yang dibina dalam tahun 1950-an itu sudah agak uzur, kita telah kenal pasti tanah di Sik seluas 1.2 hektar, dan dengan pembinaan bangunan baharu ini kita harap dapat mempercepatkan pengurusan kes di Sik,” katanya. – Bernama


EU laksana sekatan 4 pegawai China didakwa aniaya Uyghur

LONDON, 9 Syaaban 1442H, Selasa – Kesatuan Eropah (EU) mengambil keputusan untuk mengenakan sekatan terhadap empat orang pegawai China yang didakwa menganiaya etnik Islam Uyghur.

Tindakan berkenaan diambil sebagai hukuman pelanggaran hak asasi manusia yang didakwa sering dilakukan oleh negera Tembok Besar itu.

Aset bagi empat pegawai China terbabit akan dibekukan dan mereka juga dilarang daripada bergerak dalam kawasan sempadan negara-negara EU.

Selain itu, mana-mana penduduk dan syarikat Eropah juga dilarang daripada menyalurkan bantuan dalam bentuk kewangan kepada mereka.

Keempat-empat orang pegawai berkenaan berjawatan tinggi dalam organisasi pentadbiran di Xinjiang, iaitu wilayah yang didakwa Pertubuhan Bangsa-Bangsa Bersatu (PBB) menahan lebih daripada setuju etnik Uyghur serta penduduk Islam lain.

“Mereka adalah Chen Mingguo, Pengarah Biro Keselamatan Awam Xinjiang; pegawai kanan Wang Mingshan dan Wang Junzheng serta bekas Ketua Wilayah Xinjiang, Zhu Hailun,” kata EU.

Amerika Syarikat (AS), Kanada, Britain, Australia dan New Zealand menggelar keputusan berkenaan sebagai ‘tindakan terkoordinasi’ yang selari dengan sekatan EU supaya China segera menghentikan perbuatan tidak bertanggungjawab mereka.

Sekatan yang dipersetujui itu menandakan langkah tegas dari EU sejak melaksanakan embargo pada tahun 1989 ke atas Beijing susulan daripada tragedi Tiananmen Square. – Agensi


Gempa bumi sederhana landa Selat Sunda, Indonesia

KUALA LUMPUR, 7 Muharram 1442H, Rabu – Satu gempa bumi sederhana berukuran 5.3 pada skala Richter berlaku di Selat Sunda, Indonesia pada 7.27 pagi ini.

Jabatan Meteorologi Malaysia dalam kenyataannya menyebut gempa itu berlaku di kedudukan 191 kilometer barat daya dari Bandar Lampung, Indonesia pada kedalaman 72 kilometer.

Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu. – Bernama


UMNO penentu hayat ultra kiasu terus kekal berkuasa?

Oleh Siti Fatimah Ishak

BANGI, 23 Ramadan 1444H, Jumaat – Prof Dr Mohd Ridhuan Tee Abdullah percaya UMNO kini menjadi penentu kepada kelangsungan ultra kiasu untuk terus kekal berkuasa.

Sebab itu katanya, ultra kiasu sanggup ‘berkorban’ meskipun tidak banyak jawatan Kabinet.

“Ultra kiasu akan lakukan apa sahaja bermula daripada sekarang membelai dan bercumbu dengan UMNO.

“UMNO sahaja yang akan menentukan hayat ultra kiasu khusus dan PH umumnya,” katanya.

Dalam kata lain, hayat PH bergantung kepada UMNO, hayat ultra kiasu juga bergantung kepada UMNO, meskipun UMNO hanya ada tidak sampai 30 kerusi Parlimen – tolak MCA dan MIC -.

Dalam hal ini, beliau melihat MCA dan MIC sudah tidak penting kerana mereka hanya penumpang di jalanan.

“Saya buka mahu mengapi-apikan, tetapi saya kenal sangat ultra kiasu ini, sebab kami dari bangsa yang sama.

“Jika mereka lunak dengan Islam dan menghormati Islam sebagai agama persekutuan, sudah lama mereka akan bersama PAS dalam Pakatan Rakyat (PR) dahulu. Kenapa akhirnya PR hancur, melahirkan Pakatan Harapan (PH)?

“Sekarang inipun parti serpihan PAS itu semakin takut, apabila ultra kiasu semakin rapat dan bercumbu dengan ultra kiasu. Ultra kiasu akan terus dikejar dan parti serpihan PAS pula takut menjadi tidak relevan lagi,” katanya.


PEMBELA gesa Kerajaan Madani serius selesai polemik isu babit umat Islam

BANGI, 12 Safar 1445H, Selasa – Pertubuhan-Pertubuhan Pembela Islam (PEMBELA) menggesa kerajaan mengambil serius titah Sultan Selangor, Sultan Sharafuddin Idris Shah untuk menyelesaikan polemik dan tekanan ke atas isu membabitkan kepentingan umat Islam di negara ini.

PEMBELA – yang mewakili lebih 70 Gabungan Pertubuhan Masyarakat Madani (CSO) Islam – menjunjung titah Sultan Sharafuddin di atas keprihatinan baginda mengenai situasi semasa tekanan ke atas sistem perundangan syariah di dalam negara.

Selaras dengan itu, Setiausaha Agung PEMBELA, Mohd Aswanizam Alias berkata, ini adalah waktu untuk kerajaan yang dipimpin Perdana Menteri, Datuk Seri Anwar Ibrahim menjunjung titah baginda yang juga Pengerusi Majlis Kebangsaan Bagi Hal Ehwal Agama Islam Malaysia (MKI).

“Kami merafak sembah menjunjung kasih di atas titah Tuanku untuk pihak MKI menyiapkan satu Kertas Dasar dengan garis panduan lengkap dan komprehensif berkenaan penggunaan kalimah Allah oleh bukan Islam dan akan dibawa ke Mesyuarat Majlis Raja-Raja untuk dimuktamadkan.

“Kami juga menggesa Kerajaan Madani untuk tidak mengulangi tindakan unilateral membelakangi pemegang-pemegang taruh Islam di dalam negara dalam isu kalimah Allah,” katanya dalam kenyataan, hari ini.

Mohd Aswanizam berkata, PEMBELA turut menggesa Perdana Menteri menjunjung titah Baginda Tuanku untuk segera menubuhkan jawatankuasa khas bagi menyelesaikan kemelut ke atas bidang kuasa Dewan Undangan Negeri (DUN) dalam menggubal peruntukan berkaitan kesalahan jenayah syariah bagi orang Islam melalui penyelesaian legislatif.

“Dengan 2/3 majoriti di Dewan Rakyat, Kerajaan Madani seharusnya tidak mempunyai apa-apa bentuk kekangan untuk segera memastikan titah Tuanku dapat dijalankan setelah semua bentuk rekomendasi oleh jawatankuasa khas yang bakal ditubuhkan tersebut diperkenankan oleh Majlis Raja-Raja,” katanya.

Semalam, MKI membincangkan isu penggunaan kalimah Allah oleh orang bukan Islam dengan menggariskan panduan yang lengkap dan komprehensif.

Sultan Sharafuddin bertitah, penggunaan kalimah Allah oleh orang bukan Islam adalah isu yang sensitif dalam kalangan umat Islam di Malaysia.

Selain itu, penggunaan kalimah Allah oleh sebahagian orang Kristian di Sabah dan Sarawak perlu dikaji dan diteliti dengan mendalam dan dimuktamadkan segera dengan penuh hikmah dan tanggungjawab.

“Segala keputusan yang dicapai oleh MKI berkaitan isu kalimah Allah ini nanti akan diangkat kepada Majlis Raja-Raja pada mesyuaratnya yang akan datang, dan dengan itu satu dasar berhubung penggunaan kalimah Allah oleh orang bukan Islam di negara ini dimuktamadkan,” titah baginda.


357 rakyat Palestin mati dengan kejam di tangan rejim Zionis tahun lalu

BAITULMAQDIS, 28 Jamadilawal 1443H, Ahad – Tentera pengganas haram Israel telah membunuh 357 rakyat Palestin pada 2021, di tengah-tengah kebisuan masyarakat antarabangsa berhubung tindakan ganas rejim terhadap orang awam.

Setiausaha Agung Persatuan Kebangsaan Keluarga Syahid Palestin, Muhammad Sbeihat berkata, pihaknya telah menjalankan penyelidikan dan penyiasatan lapangan di pelbagai wilayah dan mendapati semua rakyat Palestin mati di tangan rejim Israel.

Laporan itu menunjukkan kira-kira 19 peratus daripada mereka yang terbunuh adalah wanita – angka tertinggi dalam sejarah jenayah dan tindakan pencabulan rejim Israel selepas pendudukannya di tanah Palestin pada 1948.

Laporan itu turut menyatakan bahawa 22 peratus daripada mereka yang mati syahid adalah kanak-kanak, menekankan sikap masyarakat antarabangsa yang berdiam diri telah mendorong Tel Aviv melakukan jenayah sedemikian terhadap rakyat Palestin.

Sbeihat menyeru masyarakat antarabangsa, institusi kemanusiaan dan Pihak Berkuasa Palestin, khususnya kementerian kehakiman dan hal ehwal luar Palestin meneruskan pendakwaan undang-undang ke atas pegawai Israel di mahkamah antarabangsa.

Peguam bela mengatakan bahawa tentera Israel telah mengamalkan dasar ‘tembak untuk membunuh’ ketika pertempuran dengan rakyat Palestin, malangnya mereka hanya ditangkap sahaja.

Tel Aviv telah dikritik kerana menggunakan kekerasan yang meluas dan pembunuhan di luar undang-undang terhadap rakyat Palestin yang tidak menimbulkan ancaman segera kepada tenteranya atau penceroboh haram.

Bulan lalu, tentera Israel menembak dan mencederakan seorang remaja lelaki Palestin berusia 16 tahun ketika pertempuran di kawasan Kufr Qaddoum di bahagian utara Tebing Barat yang diduduki. – Agensi


Calon disaran buat semakan awal borang penamaan: SPR

BANGI, 9 Muharram 1445H, Khamis – Hanya calon, pencadang dan penyokong calon dibenarkan masuk ke Pusat Penamaan Calon (PPC) Pilihan Raya Umum (PRU) Dewan Undangan Negeri (DUN)Ke-15 (PRU DUN Ke-15) serta Pilihan Raya Kecil (PRK) Parlimen Kuala Terengganu, Sabtu ini.

Sementara, orang awam serta penyokong-penyokong yang mengiringi calon dilarang menunggu atau berada dalam jarak 50 meter dari sempadan PPC yang telah ditetapkan.

Perkara itu diingatkan Setiausaha Suruhanjaya Pilihan Raya Malaysia (SPR), Datuk Indera Ikmalrudin Ishak menerusi pemakluman hari penamaan calon PRU DUN Ke-15 dan PRK Parlimen Kuala Terengganu, hari ini.

“Penggunaan semua jenis alat muzik ataupun pembesar suara bagi tujuan dakyah politik melalui apa-apa cara termasuk menerusi penggunaan apa jua jenis kenderaan adalah tidak dibenarkan pada Hari Penamaan Calon dan merupakan satu kesalahan di bawah Akta Kesalahan Pilihan Raya 1954.

“SPR menyeru kepada bakal-bakal calon dan parti-parti politik yang terlibat agar sentiasa mematuhi undang-undang, peraturan, tata etika dan arahan-arahan yang dikeluarkan oleh SPR, PDRM dan Pihak Berkuasa Tempatan (PBT) bagi memastikan proses penamaan calon yang dilaksanakan dapat berjalan dengan baik dan lancar,” katanya dalam kenyataan.

Bagi melancarkan proses penamaan calon, SPR menyarankan kepada bakal calon yang ingin bertanding PRU DUN Ke-15 dan PRK Parlimen Kuala Terengganu supaya mengisi borang serta membuat semakan awal dengan Pejabat Pegawai Pengurus atau Pejabat Pilihan Raya Negeri yang berkenaan sebelum Sabtu ini.

“Selain itu, bakal-bakal calon juga adalah disarankan untuk membuat pembayaran deposit lebih awal dan resit pembayaran tersebut hendaklah dibawa pada Hari Penamaan Calon sebagai bukti pembayaran.

“Bagi bakal-bakal calon yang mewakili mana-mana parti politik, adalah diingatkan untuk mengemukakan surat kebenaran penggunaan simbol parti yang diwakili apabila membuat penyerahan kertas penamaan calon,” katanya.

Katanya, kertas penamaan calon oleh diserahkan dari jam 9 pagi hingga 10 pagi kepada Pegawai Pengurus di 173 Pusat Penamaan Calon yang berkenaan oleh calon, pencadang dan penyokong, atau mana-mana dua orang serta seorang daripada mereka, pada Sabtu ini.


Menteri minta siasat punca guru di Melaka murung

MELAKA, 27 Zulhijjah 1443H, Rabu – Kerajaan negeri memandang serius isu 648 guru yang menghadapi tekanan dan kemurungan ketika berkhidmat.

Ketua Menteri, Datuk Seri Sulaiman Md Ali berkata, siasatan lanjut berhubung perkara itu perlu dilakukan bagi mengenal pasti punca guru-guru mengalami stres hingga mengambil keputusan untuk bersara awal.

Katanya, beliau akan meminta pihak yang berkaitan terutamanya Jabatan Pendidikan Negeri (JPN) untuk melihat perkara ini dan memberi cadangan yang dapat diketengahkan atau dibawa kepada kerajaan pusat.

“Begitu juga sistem atau kurikulum pembelajaran kali ini berbeza, guru-guru dikehendaki berada di sekolah tidak macam dulu habis jam 1 tengah hari, boleh balik.

“Kali ini seharian berada di sekolah dan membuat kerja-kerja lain selepas murid pulang, jadi banyak guru-guru yang mungkin stres dengan kerja sekolah dan urusan lain,” katanya seperti dipetik portal media tempatan.

Semalam, Dewan Undangan Negeri (DUN) Melaka dimaklumkan, seramai 648 daripada 13,976 guru di Melaka dikenal pasti menghadapi tekanan dan kemurungan ketika berkhidmat menyebabkan sebahagian besar daripada mereka mengambil keputusan untuk bersara awal.

Keadaan itu dikesan selepas golongan terbabit menjawab saringan Skala Kemurungan, Kebimbangan dan Tekanan (DASS), yang diambil secara sukarela melalui Sistem Pengurusan Perkhidmatan Kaunseling (e2PK) Kementerian Pendidikan.

EXCO Kesihatan dan Antidadah negeri, Dr Muhamad Akmal Saleh berkata, saringan yang dikendalikan Sektor Psikologi dan Kaunseling, Jabatan Pendidikan Negeri bertujuan mengukur tahap tekanan dan kemurungan dalam kalangan guru di negeri itu.


PRN Sabah: PAS harap rakan dalam PN tak lupa sumbangan

BANGI, 26 Muharram 1442H, Isnin – PAS mengharapkan rakan dalam Perikatan Nasional (PN) tidak melupakan sumbangan parti itu yang menggerakkan jentera pilihan raya untuk membantu dalam Pilihan Raya Negeri (PRN) Sabah.

Meskipun akur dengan keputusan pucuk kepimpinan yang tidak meletak calon pada PRN Sabah, Pengarah Pilihan Raya PAS, Muhammad Sanusi Md Nor berkata, pihaknya bersedia membantu rakan parti yang bertanding.

“Kita akan bantu (calon PN), saya yang menguruskan jentera pilihan raya dan kita sudah mengarahkan jentera bertugas seperti biasa seolah-olah PAS bertanding.

“Sudah ada jentera dihantar sebelum penamaan calon dan kita akan hantar kumpulan kedua jentera dalam tempoh masa terdekat ini,” katanya dipetik Berita Harian hari ini.

Sanusi yang juga Menteri Besar Kedah berkata, rakan parti berkenaan diharap tidak melupakan sumbangan PAS pada masa depan.

“Semangat setia kawan PAS sangat tinggi, jentera kita rajin berkerja dan kita tidak pernah berkira. Kita sedaya upaya akan membantu memenangkan calon PN pada PRN Sabah,” katanya.

PAS memberi laluan kepada rakan-rakan dalam PN untuk bertanding pada PRN Sabah bagi mengelak pertembungan demi kemenangan besar gabungan berkenaan.

Presidennya, Datuk Seri Abdul Hadi Awang berkata, PAS menghormati sikap rakan-rakan di Sabah yang berhasrat untuk bertanding di keseluruhan 73 kerusi dalam PRN Sabah selepas usaha rundingan dimuktamadkan.


JPN tidak pernah lantik ejen untuk pendaftaran MyKad

GEORGE TOWN, 29 Zulhijjah 1443H, Jumaat – Jabatan Pendaftaran Negara (JPN) menegaskan pihaknya tidak pernah melantik mana-mana individu atau ejen untuk mewakili jabatan itu dalam menjalankan kerja pendaftaran dokumen pengenalan diri (MyKad).

Ketua Pengarahnya Datuk Ruslin Jusoh berkata berdasarkan aduan diterima, ejen atau individu mengaku boleh mendapatkan MyKad itu mengenakan caj yang mahal iaitu antara RM2,000 hingga RM5,000.

“JPN memohon kerjasama orang ramai untuk segera melaporkan kepada pihak berkuasa sekiranya mereka ditawarkan dengan perkhidmatan sedemikian kerana kami tidak pernah langsung melantik mana-mana individu atau ejen untuk membuat kerja-kerja bagi pihak JPN terutama untuk proses mendapatkan kad pengenalan.

“Walaupun aduan yang diterima itu tidaklah banyak atau dalam kategori serius, namun saya memandang serius kerana memang ada yang menjadi mangsa kepada individu atau ejen tersebut sehingga mengalami kerugian ribuan ringgit,” katanya kepada pemberita di sini hari ini.

Beliau ditemui selepas Majlis Penyerahan Mykad kepada seorang wanita warga emas, R. Alliamah, 64, yang baru memperoleh Mykad selepas mengalami masalah daftar lewat kad pengenalan, yang diadakan di pejabat JPN Pulau Pinang, di sini hari ini.

Mengulas lanjut, Ruslin berkata beliau meminta orang ramai yang mahu membuat pendaftaran dokumen pengenalan diri atau sebarang dokumen berkaitan dengan JPN untuk terus datang ke pejabat JPN yang terdapat di 225 lokasi termasuk Pusat Transformasi Bandar (UTC) di seluruh negara.

“Paling ramai jadi mangsa adalah dalam kalangan mereka yang mempunyai anak tidak sah taraf kerana mereka takut untuk berurusan dengan JPN sendiri kononnya akan didakwa di mahkamah atau saman kerana anak luar nikah.

“Sebenarnya tidak ada seperti itu (didakwa di mahkamah).. kami di JPN akan sedaya upaya membantu mendapatkan dokumen untuk anak mereka malah jika lambat pendaftaran kelahiran pun hanya dikenakan denda RM50 sahaja,” katanya.

Beliau berkata pihaknya tidak mahu ada anak-anak warga Malaysia yang tercicir sehingga tidak mendapat dokumen pengenalan diri dan Mykad, jadi sebab itu JPN secara berterusan akan terus memberikan perkhidmatan supaya mereka mendapat dokumen yang sah sebagai warga negara.

“Selain itu, kami juga ada pasukan khas menerusi program Menyemai Kasih Rakyat (MEKAR) yang mereka ini akan pergi sendiri berjumpa dengan mereka yang mahu memohon MyKad membabitkan golongan warga emas, orang kurang upaya (OKU), pesakit terlantar, pesakit mental dan pesakit kronik yang sukar hadir ke JPN,” katanya. – Bernama


Kalah PRN, Pengerusi DAP Melaka letak jawatan

MELAKA, 16 Rabiulakhir 1443H, Ahad – Datuk Tey Kok Kiew mengumumkan peletakan jawatan sebagai Pengerusi DAP negeri berkuat kuasa serta-merta.

Tindakan itu susulan gagal mempertahankan separuh daripada lapan kerusi Dewan Undangan Negeri (DUN) dalam Pilihan Raya Negeri (PRN) Melaka.

Keputusan PRN Melaka semalam menyaksikan DAP hanya menang empat kerusi iaitu Kota Laksamana, Kesidang, Bandar Hilir dan Ayer Keroh, berbanding lapan DUN ketika Pilihan Raya Umum ke-14 (PRU14).

Bahkan, Kok Kiew turut kecundang dalam saingan lima penjuru di kerusi DUN Bemban selepas ditewaskan calon Perikatan Nasional (PN) Dr Mohd Yadzil Yaakub yang memperolehi 4,211 undi.

Berikutan itu, dia memohon maaf dan bertanggungjawab ke atas kegagalan Pakatan Harapan (PH) membentuk kerajaan negeri dalam PRN Melaka kali ini.

“Kita bukan sahaja gagal membentuk kerajaan negeri yang baharu, malah lapan kerusi yang kita menangi pada Pilihan Raya Umum ke-14 (PRU14) berkurangan.

“Ini adalah keputusan peribadi saya. Saya ingin memohon maaf kepada ahli DAP, rakan sekutu PH dan penyokong kami kerana gagal mencapai sasaran kami.

“Sebagai ketua negeri mesti bertanggungjawab sepenuhnya. Maka dengan ini mengumumkan saya meletakkan jawatan sebagai ketua negeri berkuat kuasa serta-merta,” katanya seperti dilapor media tempatan hari ini.

Bagaimanapun dia memaklumkan kekal sebagai ahli DAP.

Keputusan PRN Melaka menyaksikan BN memperoleh majoriti selesa selepas memenangi 21 daripada 28 kerusi yang dipertandingkan.

Manakala PH disahkan memenangi lima dan PN pula memiliki dua kerusi.

Sementara Parti Pribumi Perkasa Malaysia (Putra), Parti Perikatan India Muslim Nasional (Iman) dan semua 22 calon Bebas pula gagal memperolehi sebarang kerusi.


PM patut sekat eksport, bukan import lagi telur dari luar

BANGI, 27 Jamadilawal 1444H, Khamis – Langkah kerajaan mengimport telur ke Malaysia bagi menampung keperluan dan permintaan pasaran tempatan bukanlah penyelesaian tuntas untuk menstabilkan bekalan.

Sebaliknya, Perdana Menteri, Datuk Seri Anwar Ibrahim perlu mengambil langkah berani dengan menyekat pengeluaran telur yang dihasilkan di negara ini daripada dieksport ke luar.

Ketua Pemuda BERJASA, Fahmi Bazlan berkata, langkah import eksport yang dilaksanakan dalam dasar kerajaan hanya memberi keuntungan kepada pihak tertentu dan masih belum menjamin menstabilkan bekalan serta mengawal harga barang.

“Kalau Datuk Seri Anwar Ibrahim kata dia berani, berani yang pertama ialah menyekat daripada telur-telur yang dihasilkan dalam negara dieksport ke luar.

“Itu tindakan pertama nak kata berani. Berani menyekat sebarang eksport ke luar negara, bukannya berani mengubah dasar tetapi sebagai solusinya ialah import telur ke dalam negara,” katanya.

Selasa lalu, Anwar mengumumkan langkah kerajaan untuk mengimport sekurang-kurangnya dua hingga 10 juta biji telur sehari mulai Khamis bagi menampung keperluan dan permintaan pasaran tempatan.

“Kemasukan pertama pada 15 Disember melibatkan sehingga 100,000 biji telur dan mulai 22 Disember, pengimportan di antara 2 juta hingga 10 juta biji telur sehari akan dilaksanakan sehingga bekalan menjadi stabil,” katanya.

Mengulas lanjut, Fahmi berkata, langkah itu hanyalah mewujudkan syarikat-syarikat baharu yang sengaja ditubuhkan untuk mendapat keuntungan daripada import.

“Daripada kita gunakan kos untuk import telur dari luar, baik kita bayar syarikat sedia ada supaya mereka tak eksport telur ke luar negara, atau tambah subsidi ke apa.

“Sepatutnya kita boleh menghasilkan telur dengan produk kita sendiri untuk keluaran kita sendiri, kegunaan kita dan yang beli pun kita.

“Perkara itu yang patutnya dilihat, bukan fokus import telur dari luar dan akhirnya orang-orang tengah dapat keuntungan daripada import eksport ini,” katanya.


Lebih kemudahan bagi individu lengkap vaksinasi termasuk ‘dine-in’

KUALA LUMPUR, 10 Muharram 1443H, Khamis – Berikutan kadar vaksinasi lengkap populasi dewasa melebihi 50 peratus di seluruh negara, kerajaan bersetuju memberikan kemudahan tambahan bagi sektor sosial dan ekonomi di negeri Fasa Satu Pelan Pemulihan Negara (PPN) dan seterusnya.

Ia termasuk aktiviti ‘dine-in’ bagi individu yang sudah mendapat dos lengkap mulai esok.

Perdana Menteri Sementara, Tan Sri Muhyiddin Yassin berkata, perkara itu diputuskan dalam Sidang Khas Majlis Keselamatan Negara (MKN) yang dipengerusikannya hari ini bagi membincang dan mempertimbangkan cadangan Jawatankuasa Khas Teknikal MKN, untuk memperluaskan kemudahan sektor berkenaan terutamanya bagi Fasa Satu PPN.

Selain itu, beliau berkata aktiviti sukan, rekreasi dan riadah tanpa sentuhan fizikal dan bukan berkumpulan (outdoor) juga dibenarkan bagi negeri-negeri Fasa Satu dan seterusnya mulai esok serta terpakai dalam daerah yang sama sahaja.

“Penting untuk dijelaskan bahawa seseorang individu hanya akan diiktiraf sebagai individu yang telah lengkap vaksinasinya apabila telah memenuhi kriteria berikut iaitu bagi jenis vaksin yang memerlukan dua dos suntikan (contohnya Pfizer, AstraZeneca, dan Sinovac), individu berkenaan mestilah telah melepasi hari ke-14 dari tarikh suntikan dos kedua.

“Bagi jenis vaksin yang hanya memerlukan satu dos suntikan (contohnya Johnson & Johnson dan CanSino), individu berkenaan mestilah telah melepasi hari ke-28 dari tarikh suntikan,” katanya dalam catatan di laman Facebooknya, hari ini.

Mengulas lanjut, Muhyiddin berkata bagi aktiviti ‘dine-in’, beliau menyarankan pengusaha premis makanan supaya menyediakan lebih banyak ruang tempat makan di bahagian luar premis bagi pengudaraan yang lebih baik memandangkan risiko penyebaran virus COVID-19 adalah jauh lebih tinggi di dalam premis.

Selain itu, pemilik kedai makan perlu memastikan individu yang memasuki premis untuk ‘dine-in’ menunjukkan sijil digital vaksinasi COVID-19 bahawa mereka telah menerima vaksinasi lengkap.

Bagi pasangan yang telah menerima vaksinasi lengkap dan ingin membawa anak-anak berusia 17 tahun dan ke bawah untuk ‘dine-in’, Muhyiddin menyeru supaya memastikan anak-anak mematuhi prosedur operasi standard (SOP) yang ketat.

Mengenai aktiviti sukan dan rekreasi pula, Muhyiddin berkata, ia dibenarkan dengan mematuhi penjarakan fizikal dan dilakukan di kawasan terbuka (outdoor), termasuk separa terbuka bermula jam 6 pagi hingga 10 malam melibatkan aktiviti seperti joging, senaman, taichi, berbasikal, papan luncur, memancing, ekuestrian, memanah, mendaki, tenis (perseorangan), badminton (perseorangan), golf, permotoran dan seumpamanya.

“Aktiviti yang dibenarkan juga termasuklah perkelahan dan perkhemahan. Penyertaan anak-anak berusia 17 tahun dan ke bawah adalah dibenarkan dengan pematuhan SOP yang ketat,” katanya.

Beliau berkata, aktiviti ‘dine-in’ di restoran atau kafe di premis ‘club house’ dibenarkan manakala operasi bilik persalinan atau bilik mandi di premis ‘club house’ adalah tidak dibenarkan bagi mengelakkan perkumpulan selepas bersukan dan mengurangkan risiko jangkitan.

Muhyiddin memaklumkan kemudahan tambahan dalam sektor perdagangan dan pengedaran iaitu melibatkan operasi pasar malam dan pasar minggu turut diberikan kepada individu yang lengkap vaksinasi di negeri Fasa Satu PPN dan seterusnya, dengan syarat mesti menunjukkan sijil digital vaksinasi COVID-19.

Dalam pada itu, beliau menegaskan setiap kementerian dan agensi yang memantau kemudahan tersebut, termasuk pemilik premis mestilah bertanggungjawab sepenuhnya ke atas pelaksanaan yang diberikan bagi memastikan ia mengikut peraturan dan garis panduan yang ditetapkan.

“Jika berlakunya jangkitan di premis yang menikmati kemudahan ini, KKM (Kementerian Kesihatan) terutamanya akan segera mengambil langkah sewajarnya termasuk melakukan penilaian semula risiko serta tidak menolak kemungkinan menutup serta-merta premis, atau kawasan yang terlibat selain mengeluarkan kompaun kepada pihak yang dikenal pasti melanggar SOP.

“Kita sebagai rakyat Malaysia mempunyai tanggungjawab bersama dalam usaha mengatasi pandemik COVID-19 ini. Sememangnya, kemudahan ini juga meletakkan tanggungjawab ke atas rakyat yang sudah menerima vaksinasi lengkap untuk membuat penimbangan risiko kendiri yang rasional dan bijaksana dalam menghadapi ancaman virus COVID-19 yang kini sudah berleluasa di dalam komuniti kita. Insya-Allah Kita Menang Bersama,” katanya.

Sidang Khas MKN hari ini turut dihadiri Ketua Pengarah Perkhidmatan Awam, Tan Sri Mohd Khairul Adib Abd Rahman, Ketua Pengarah Kesihatan, Tan Sri Dr Noor Hisham Abdullah, Ketua Pengarah Keselamatan Negara (MKN), Datuk Rodzi Md Saad, Ketua Pengarah Imigresen, Datuk Khairul Dzaimee Daud, ketua-ketua setiausaha serta pegawai kanan kerajaan yang berkenaan.

Muhyiddin berkata, pertimbangan yang dibuat hari ini setelah mengambil kira perkembangan positif kadar vaksinasi lengkap populasi dewasa di seluruh negara yang melebihi 50 peratus dan pencapaian tersebut adalah lebih awal daripada yang disasarkan sebelum ini iaitu pada 31 Ogos.

“Selain itu, mesyuarat turut mengambil maklum perkembangan awal yang positif daripada Program Imunisasi COVID-19 Kebangsaan (PICK) di beberapa negeri iaitu di Labuan, Sarawak, Negeri Sembilan dan negeri-negeri Lembah Klang (Selangor, Kuala Lumpur dan Putrajaya).

“Data yang dikumpul oleh KKM menunjukkan bahawa setakat ini, kesemua negeri yang dinyatakan telah mula menunjukkan penurunan bilangan kes bagi kategori tiga hingga lima apabila liputan dos lengkap vaksin COVID-19 bagi populasi dewasa (18 tahun dan ke atas) telah melebihi 40 peratus,” katanya.

Pada masa sama, Muhyiddin berkata, data Pusat Kesiapsiagaan dan Tindakan Cepat Krisis (CPRC) hospital menunjukkan situasi di Jabatan Kecemasan Hospital di Lembah Klang juga bertambah baik, antaranya purata pesakit yang menunggu untuk ditempatkan ke wad pesakit bagi hospital KKM di negeri Lembah Klang telah menurun.

Katanya, situasi itu dilihat selari dengan pencapaian kadar vaksinasi lengkap populasi dewasa di Lembah Klang yang memberangsangkan iaitu 73.8 peratus. – Bernama


KKM nafi data COVID-19 dimanipulasi

PUTRAJAYA, 9 Rabiulawal 1442H, Isnin – Ketua Pengarah Kesihatan Tan Sri Dr Noor Hisham Abdullah menafikan Kementerian Kesihatan (KKM) memanipulasikan data pandemik COVID-19 yang dilaporkan pihaknya.

Beliau berkata data COVID-19 dikumpulkan KKM sehingga 12 tengah hari setiap hari menggunakan sistem informasi maklumat kesihatan awam di setiap negeri.

”Ia bukan dilakukan oleh saya seorang tetapi bersama pasukan sebalik tabir dari hari pertama (kes COVID-19).

“Janganlah bila sifar (kes COVID-19) dicatatkan data itu diterima. Tetapi bila 1,000 kes dicatatkan ada pihak yang tidak terima data tersebut,” katanya menjawab soalan pemberita pada sidang media perkembangan terkini COVID-19 di sini hari ini.

Dr Noor Hisham berkata perbincangan turut dilakukan dalam menentukan kluster sesuatu kes.

Malaysia hari ini mencatatkan 1,240 kes baharu positif COVID-19, angka tertinggi sejak pandemik itu bermula di negara ini. Ini merupakan kali kedua Malaysia mencatatkan kes positif baharu mencecah empat angka selepas mencatatkan 1,228 kes baharu Sabtu lepas.

Sementara itu Dr Noor Hisham menjelaskan sidang media perkembangan COVID-19 dibatalkan pada saat akhir semalam kerana beliau diminta membentangkan situasi terkini kes COVID-19 pada Perbincangan Khas Raja-Raja Melayu yang berlangsung di Istana Negara.

“Saya berkongsi perjalanan Kementerian Kesihatan Malaysia (KKM) (dalam menangani COVID-19) dari Disember hingga kini, perkembangan terkini COVID-19 dan tugas-tugas di lapangan,” katanya.

Semalam, sidang media Noor Hisham yang dijadualkan pada 5.30 petang dibatalkan pada kira-kira 3.45 petang.

Dr Noor Hisham berkata dalam pembentangan semalam beliau turut memaklumkan mengenai jangkaan KKM iaitu situasi COVID-19 dijangka boleh dikawal dalam tiga hingga empat minggu.

Beliau berkata dalam sesi pembentangan itu, KKM turut ditanya mengenai vaksin dan beliau memaklumkan pada masa ini terdapat sembilan kajian mengenai vaksin namun KKM masih belum mendapatkan laporan yang lengkap katanya. – Bernama


Pakar undang-undang, forensik anggotai Jawatankuasa Khas siasat kematian Adib

PUTRAJAYA, 8 Rabiulakhir 1443H, Sabtu – Jawatankuasa Khas yang ditubuhkan untuk menyiasat secara teliti kematian anggota bomba Muhammad Adib Mohd Kassim kini dianggotai oleh pakar undang-undang, patologi forensik dan anggota Polis Diraja Malaysia (PDRM).

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar turut mengumumkan bekas Hakim Mahkamah Rayuan Datuk Kamardin Hashim dan Perunding Kanan Patologi Forensik Penang Medical College Datuk Dr Bhupinder Singh sebagai anggota Jawatankuasa Khas itu.

Ia juga dianggotai Profesor Ulung Fakulti Perubatan Universiti Malaya Datuk Prof Dr Looi Lai Meng; pakar kriminologi Datuk Dr P. Sundramoorthy; Ketua Penolong Pengarah (D10) Forensik PDRM SAC Azari Abd Rahman serta Ketua Pusat Pengajian Sains Penyiasatan dan Pendakwaan PDRM SAC Mohammad Abd Hamid.

“Mesyuarat Jemaah Menteri pada 29 Okt lepas bersetuju menubuhkan Jawatankuasa Khas tersebut bagi memastikan pembelaan sewajarnya dibuat terhadap kes kematian Muhammad Adib,” katanya dalam kenyataan, hari ini.

Pada 9 Oktober, Perdana Menteri Datuk Seri Ismail Sabri Yaakob berkata, sebuah Jawatankuasa Khas akan diwujudkan bagi memastikan siasatan menyeluruh, telus dan pembelaan sewajarnya berhubung kes kematian Muhammad Adib.

Ismail Sabri berkata Jawatankuasa Khas yang dipengerusikan Wan Junaidi itu dianggotai Menteri Dalam Negeri Datuk Seri Hamzah Zainudin; Menteri Perumahan dan Kerajaan Tempatan Datuk Seri Reezal Merican Naina Merican; serta Peguam Negara Tan Sri Idrus Harun.

Mengulas lanjut, Wan Junaidi berkata Bahagian Hal Ehwal Undang-Undang Jabatan Perdana Menteri akan menjadi urus setia bersama Kementerian Dalam Negeri serta Kementerian Perumahan dan Kerajaan Tempatan bagi Jawatankuasa Khas itu.

“Memorandum Jemaah Menteri berhubung penubuhan Jawatankuasa Khas ini termasuk terma rujukan, keanggotaan dan implikasi kewangan akan dibentangkan untuk pertimbangan dan kelulusan Jemaah Menteri dalam masa terdekat.

“Jawatankuasa ini akan mengemukakan dapatan dan syor-syor kepada mesyuarat Jemaah Menteri dalam tempoh enam bulan sebagaimana keputusan Jemaah Menteri pada 29 Okt lepas,” katanya.

Muhammad Adib, cedera parah semasa rusuhan di Kuil Sri Maha Mariamman di USJ 25, Subang Jaya pada 27 Nov 2018 dan meninggal dunia pada 17 Dis 2018, selepas berjuang untuk hidup selama 21 hari.

Allahyarham dikatakan diserang serta dipukul sehingga cedera parah, malah jentera bomba turut dirosakkan selain dua kenderaan lain dibakar dalam rusuhan yang berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019. Seramai 30 saksi dipanggil dan 137 bahan bukti dikemukakan.

Pada 27 Sept 2019, Mahkamah Koroner memutuskan kematian Muhammad Adib adalah perbuatan jenayah dilakukan lebih daripada dua individu tidak dikenali.- Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Makkah benar buka puasa di masjid

RIYADH, 4 Syaaban 1442H, Khamis – Makkah membenarkan aktiviti berbuka puasa di masjid pada Ramadan bulan depan.

Perkara itu diumumkan jawatankuasa yang bertanggungjawab memberi bantuan dan bekalan makanan serta minuman melalui inisiatif Iftar Sayim hari ini.

Sebelum ini permohonan itu ditangguhkan disebabkan penularan wabak COVID-19.

Iftar Sayim secara amnya merujuk kepada amalan menyediakan juadah buka puasa kepada umat Islam.

Antara juadah makanan yang biasa disediakan oleh pemilik restoran dan para keluarga adalah seperti kurma, minuman dan hidangan panas, yang kemudiannya diedarkan ke masjid.

Sementara itu, masjid-masjid di seluruh negara mengambil bahagian dalam ibadah pada bulan Ramadan, khususnya di masjid suci di Makkah dan Madinah.

Di kawasan ini, tiada seorang  pengunjung muslim yang akan kelaparan sepanjang bulan Ramadan.

Kakitangan masjid akan ditugaskan mengedarkan makanan kepada setiap pengunjung.

Tahun ini, produk yang dibenarkan untuk diedarkan adalah terhad kepada makanan kering atau barang-barang yang telah dibungkus terlebih dahulu bagi mengurangkan risiko pencemaran.

Bagaimanapun, pihak yang ingin mengedarkan makanan panas boleh terus berbuat demikian di kawasan perumahan di kota Makkah.

Selain itu, individu yang berminat untuk menyertai program ini boleh membuat permohonan di  laman web rasmi, http://sr-mkh.org.sa

Penyertaan terbabit adalah digalakkan bagi membantu mengedarkan bakul makanan kepada keluarga Makkah yang kurang bernasib baik untuk bertahan sepanjang bulan mulia itu. -Agensi


Harga petrol kekal, diesel naik 1 sen

BANGI, 24 Jamadilawal 1442H, Jumaat – Harga runcit petrol RON95 dan RON97 kekal, masing-masing pada paras RM1.84 dan RM2.14 seliter bagi tempoh 9 Januari hingga 15 Januari 2021.

Bagaimanapun, Kementerian Kewangan dalam satu kenyataan hari ini memaklumkan harga runcit diesel naik 1 sen kepada RM2.02 seliter.

Katanya, penetapan harga runcit produk petroleum secara mingguan menggunakan formula Automatic Pricing Mechanism (APM).

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


PM Palestin gesa EU henti kemasukan barangan Israel

RAMALLAH, 26 Zulkaedah 1444H, Khamis – Perdana Menteri Palestin, Muhammad Shtayyeh, semalam menggesa Kesatuan Eropah (EU) untuk menghalang kemasukan barangan yang dibuat di penempatan haram Israel, lapor Anadolu Agency.

Keputusan ini dibuat semasa pertemuan yang diadakan dengan Perdana Menteri Lithuania, Ingrida Simonyte di Ramallah, menurut kenyataan yang dikeluarkan oleh pejabat Shtayyeh.

Semasa perbincangan berlangsung, Shtayyeh menekankan keperluan untuk berhenti daripada menyenaraikan barangan pendudukan agar tidak memasuki pasaran negara EU.

Pada November 2015, Suruhanjaya Eropah, cabang eksekutif EU, bersetuju untuk meletakkan label Israel pada produk dihasilkan negara pendudukan itu untuk membezakannya daripada produk buatan selain negara haram tersebut.

Sementara itu, Perdana Menteri Palestin menyeru Lithuania untuk mengiktiraf Negara Palestin serta membincangkan perkembangan hubungan dua hala dengan Lithuania, terutamanya dari segi perdagangan, pertukaran akademik, kecerdasan buatan, teknologi maklumat dan komunikasi, pemerkasaan wanita, kitar semula sisa dan memerangi perubahan iklim.

Bagi pihaknya, Simonyte mengesahkan sokongan negaranya untuk penyelesaian dua negara dan proses damai, selaras dengan resolusi Pertubuhan Bangsa-Bangsa Bersatu dan undang-undang antarabangsa. – Agensi


Laksana gaji minimum RM1,500 secara holistik: PM

KUALA LUMPUR, 17 Rejab 1443H, Sabtu – Kerajaan sedang melaksanakan sesi libat urus dengan majikan berhubung pelaksanaan gaji minimum RM1,500 bagi membolehkan ia dilaksanakan secara holistik, kata Perdana Menteri Datuk Seri Ismail Sabri Yaakob.

Beliau berkata, bagi tujuan itu, Kementerian Sumber Manusia (KSM) telah mengadakan perbincangan dengan persatuan terlibat termasuk bersama Kongres Kesatuan Pekerja Dalam Perkhidmatan Awam (Cuepacs) dan majikan.

“Kita sedang buat engagement dengan semua majikan untuk gaji minimum ini, sebab ada syarikat yang mampu, ada syarikat terlalu kecil, tidak mampu. Kita takut kalau dia tak mampu nanti dia akan hentikan pekerja dia… nanti angka pengangguran bertambah.

“Kita tidak lindungi majikan, kepentingan kita adalah pekerja…kalau pekerja dapat dinaikkan gaji minimum kepada RM1,500 memang itu yang terbaik,” katanya kepada pemberita selepas melancarkan Inisiatif JaminKerja Keluarga Malaysia dan Karnival Kerjaya JaminKerja Keluarga Malaysia 2022, hari ini.

Beliau berkata, KSM akan membentangkan hasil perbincangan dengan persatuan dan majikan kepada Kabinet sebelum diluluskan.

Perdana Menteri berkata, kerajaan prihatin tentang kos sara hidup hari ini, namun pada masa sama tidak mahu Perusahaan Kecil dan Sederhana (PKS) serta PKS mikro menghadapi kesukaran berhubung pelaksanaan gaji minimum itu.

“Tujuan kita untuk membantu pekerja, tapi akhirnya mereka dibuang kerja kerana majikan tak mampu nak bayar gaji mereka.. jadi kita akan tengok pertimbangan keseluruhan, kepentingan pekerja dan dalam masa sama kita nak dengar pandangan daripada majikan,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Krisis global penyebab isu kelaparan di seluruh Afrika: FAO

LONDON, 15 Rabiulawal 1444H, Rabu – Pertubuhan Makanan dan Pertanian (FAO) Pertubuhan Bangsa-Bangsa Bersatu (PBB) memberi amaran, negara-negara Afrika menghadapi kekurangan makanan akibat daripada krisis global sekali gus membatalkan usaha bertahun-tahun untuk menghapuskan kelaparan.

FAO memberitahu, krisis kewangan dan kekurangan bijirin yang didorong perang Russia-Ukraine, perubahan iklim serta konflik dalaman memainkan peranan dalam mewujudkan ketidakstabilan makanan serius untuk jutaan orang.

Kira-kira 44 peratus gandum Afrika diimport dari Ukraine dan Russia sebelum perang meletus pada Februari.

Wilayah yang paling teruk terjejas ialah Tanduk Afrika, yang tidak mengalami musim hujan selama lima tahun berturut-turut.

Somalia – yang sudah lama dilanda perang – paling teruk terjejas, bersama negara jiran Ethiopia dan Kenya.

PBB percaya seramai 310 juta orang di seluruh benua berkemungkinan menderita kelaparan menjelang akhir dekad – meningkat daripada 278 juta, atau hampir 20 peratus daripada jumlah keseluruhan Afrika, tahun lalu. – Agensi


Rakyat Palestin dibom ketika protes halang Israel musnahkan kubur

BAITULMAQDIS, 23 Rabiulawal 1443H, Sabtu – Tentera negara haram Israel bertindak kejam apabila melepaskan gas pemedih mata ke arah penduduk Palestin di kawasan perkuburan al-Yusufiyah di timur Baitulmaqdis, semalam.

Serangan berlaku ketika penduduk berjuang menyelamatkan kawasan perkuburan berkenaan yang mahu dimusnahkan bagi memberi ruang kepada pembinaan laluan ke sebuah taman.

Menurut laporan, sekumpulan penduduk Palestin berhimpun di luar kawasan perkuburan yang terletak di luar tembok Kota Lama bagi menghalang usaha rejim Zionis itu.

Turut tular video menunjukkan anggota keselamatan melemparkan gas pemedih mata dan bom tangan ke arah orang ramai, ketika beberapa pegawai lain menangkap beberapa remaja Palestin yang melakukan tunjuk perasaan.

Pasukan polis juga dilihat bertindak kejam ke atas sekumpulan warga emas yang berkeras memasuki kawasan perkuburan dengan menarik dan menolak mereka.

Seorang wanita dikenali sebagai Ola Nababteh, dilihat berpaut di batu nisan sambil merayu kepada rejim Zionis supaya tidak memusnahkan tapak perkuburan anak lelaki kesayangannya.

Sejak beberapa tahun lalu rakyat Palestin berjuang menentang rancangan Israel membina sebuah taman yang mengancam beberapa tapak perkuburan di kawasan sekitar.

Pada 2018, Israel menggali tanah di kawasan perkuburan Bab al-Rahma di luar kawasan Kota Lama, sebagai sebahagian perancangan membina laluan bawah tanah untuk pelancong ke taman negara, yang melalui kawasan perkuburan berkenaan.

Terbaharu, cubaan rakyat Palestin untuk membuka kawasan perkuburan baharu ditentang sekeras-kerasnya oleh pihak berkuasa Israel. – Agensi


Tiada ‘political will’, tiba masa rakyat bentuk gelombang tolak arak

Oleh Ainul Illia Meor Suzurudin

BANGI, 3 Rejab 1443H, Sabtu – Timbalan Mufti Perak, Datuk Dr Haji Zamri Hashim berkata, usaha menyifarkan pengambilan arak di negara ini adalah satu tindakan yang amat sukar dilakukan dan memerlukan kepada gelombang besar daripada rakyat sendiri untuk menolaknya.

Beliau berkata, bahkan di dalam al-Quran telah dinyatakan bahawa proses mengharamkan arak berlaku dalam tiga fasa.

Katanya, meskipun ia sudah diharamkan secara sepenuhnya namun realitinya, masih ada yang meminumnya.

Sehubungan itu, Ustaz Zamri berkata, usaha menghentikan pengambilan arak berkait rapat dengan kekuatan iman seseorang.

“Tetapi masalahnya iman seseorang itu tidak standard. Tidak sama. Sebab itu Imam al-Mawardi menyebut, cuplikan daripada pandangan Saidina Umar dan Saidina Uthman bahawa ada beberapa perkara yang al-Quran tak mampu nak hilangkan. Tetapi yang mampu hilangkan adalah al-Sultan.

“Ini yang dinamakan ‘political will’ dan ‘political honesty’. Jadi kalau ini pun tak jalan, sudah sampai masa rakyat membentuk gelombang baharu untuk menolak arak,” katanya dalam Majlis Pelancaran Kempen Malaysia Sejahtera Tanpa Arak yang diadakan di Bangi, hari ini.

Mengulas lanjut, beliau berkata, gelombang ini amat signifikan terutama sekali apabila pada pilihan raya akan datang, di mana remaja berusia 18 tahun akan turut sama mengundi.

Justeru, katanya, kelompongan ini perlu diisi untuk menentukan hala tuju masa akan datang.

“Kita tak nak lagi pemimpin ‘recycle’,” katanya.

Pada masa sama, beliau berkata, seandainya suatu masa nanti dengan idealnya berlaku situasi di mana golongan rakan-rakan bukan Islam dapat berpayung di bawah keadilan umat Islam, mereka turut mempunyai hak.

“Jadi bagaimana hak mereka. Dalam penerangan undang-undang kenegaraan Islam, Imam Nawawi dalam kitab al-Muhazzab, diterangkan bagaimana pemerintah Islam membenarkan mereka untuk minum arak dan sebagainya dalam keadaan peribadi, selama mana penganut bukan Islam itu tiada larangan daripada agama dia sendiri.

“Kalau ada larangan agama daripada agama dia sendiri, pemerintah boleh ambil tindakan. Tetapi kalau tiada larangan daripada agama dia sendiri dan minum pada kadar peribadi sebagai menjamin hak sebagai manusia, silakan.

“Tapi jika dia sudah kacau orang dan sebagainya dan menzahirkan kemegahan dia. Dibuat kempen, October Fest sebagainya. Itu kerajaan perlu ada tindakan,” katanya.

Ustaz Zamri menegaskan, apa yang utama adalah arak itu bukan menjadi satu industri dan bukan buat penggunaan umum.

“Sama ada nak import atau buat sendiri, buat hanya sekadar keperluan dia. Bukan untuk penggunaan umum,” katanya.


MB Perak dititah menghadap Sultan Nazrin Shah hari ini

IPOH, 17 Rabiulawal 1444H, Jumaat – Selepas menghadap Sultan Perak Sultan Nazrin Shah bagi mempersembahkan hasrat pembubaran Dewan Undangan Negeri (DUN) pada Rabu lepas, Menteri Besar Perak Datuk Seri Saarani Mohamad telah dititahkan untuk menghadap Sultan Nazrin Shah hari ini.

Saarani memaklumkan beliau telah dititahkan untuk menghadap Sultan Perak hari ini ketika ditemui media selepas menghadiri Majlis Anugerah Kecemerlangan Pendidikan Islam Negeri Perak 1444H/ 2022M di sini hari ini.

“Tidak pasti apa tujuan (menghadap)…tunggu sehingga Istana buat pengumuman,” kata Saarani.

Difahamkan majlis menghadap hari ini berlangsung sekitar tengah hari di Istana Kinta selepas Majlis Anugerah Kecemerlangan Pendidikan Islam Negeri Perak yang dihadiri Saarani.

Pada majlis menghadap pada Rabu lepas, Saarani mempersembahkan warkah permohonan pembubaran DUN kepada Sultan Perak, yang menurut Saarani, warkah permohonan pembubaran itu dibuat selaras dengan Fasal 2 Perkara 36 Bahagian Pertama Undang-Undang Tubuh Kerajaan Negeri Perak.

Saarani turut menyembah maklum mengenai pengumuman Perdana Menteri Datuk Seri Ismail Sabri Yaakob mengenai pembubaran Parlimen berkuat kuasa 10 Okt, serta syor supaya ketua kerajaan negeri mengambil tindakan untuk membubarkan DUN bagi membolehkan Pilihan Raya Umum ke-15 (PRU15) diadakan serentak.

Perak mempunyai 59 kerusi Dewan Undangan Negeri (DUN).

DUN Perak kini terdiri daripada 25 Ahli Dewan Undangan Negeri (ADUN) Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu). – Bernama


Ronnie Liu sengaja muat naik status hina raja?

BANGI, 5 Rabiulawal 1442H, Khamis – Tindakan pemimpin DAP, Ronnie Liu memuat naik satu kenyataan mengenai keadaan di Thailand yang mengadakan demontrasi terhadap rajanya – seolah-olah menghasut rakyat Malaysia untuk turut berbuat demikian – kemudian dipadam pula, bagaikan sengaja dilakukan.

Pemerhati politik, Mohd Luttfi Abd Khalid berkata, sehingga kini belum kelihatan sebarang permohonan maaf dibuat oleh pemimpin parti rasis dan cauvinis itu.

“Apakah beliau sengaja menaikkan status di atas dan memadamkannya setelah beberapa ketika beredar di dunia maya? Saya beranggapan memang disengajakan.

“Sehingga waktu status ini ditulis saya tidak atau belum nampak lagi sebarang permohonan maaf dari beliau, dan ini boleh dianggap sebagai testimoni bahawa beliau tidak menyesal atau pun merasa bersalah di atas episod tersebut,” katanya dalam satu tulisan di laman Facebook, hari ini.

Namun, sindiran Mohd Luttfi, bukan sesuatu perkara yang menghairankan sekiranya pemimpin DAP itu tidak memohon maaf kepada rakyat negara ini.

“Sejak bilakah para pemimpin DAP pernah meminta maaf kepada umum di atas keceluparan mereka terhadap rakyat Malaysia, umat Islam atau bangsa Melayu?,” soalnya.

Lebih memualkan, kata beliau, parti rasis cauvinis ini sering kali dengan angkuhnya mendakwa ia bukan parti anti-Melayu atau anti-Islam.

“Tidak hairanlah individu yang pernah menyuarakan hasrat untuk menamatkan sistem monarki di negara ini menjelang 2030 boleh mendapat tempat di sisi parti tersebut hingga dilantik menjadi Pegawai Penerangan, Joseph Lim Guan Eng ketika mantan Menteri Kewangan itu menjadi Ketua Menteri Pulau Pinang.

“Pada satu ketika kelihatan menyanjung institusi raja, pada ketika lain seolah-olah mempersenda dan memperlekehkan institusi tersebut,” katanya.

Mohd Luttfi menegaskan, satu hakikat yang tidak dapat dinafikan atau disangkal lagi ialah sistem dan institusi raja ini sudah termaktub kukuh di dalam Perlembagaan Persekutuan.

Katanya, sebarang percubaan untuk menjatuhkan atau memadam sistem ini secara langsung atau tidak langsung akan menjadi satu penentangan serta pencabulan terhadap Perlembagaan Persekutuan.

Bahkan, pakar undang-undang atau Perlembagaan sekali pun tidak akan berani mengusulkan perkara sedemikian, kata Mohd Luttfi.

“Keberanian Ronnie Liu memuat naik gambaran demonstrasi penentangan rakyat Thailand terhadap raja mereka perlu dijawab dengan penegasan yang lebih kukuh kenapa institusi ini perlu dipertahankan,” katanya.


Belanjawan 2024: Had caruman i-Suri, i-Saraan KWSP dinaikkan

KUALA LUMPUR, 27 Rabiulawal 1445H, Jumaat – Belanjawan 2024 Malaysia MADANI menyaksikan penambahbaikan penyaluran bantuan tunai apabila had caruman padanan kerajaan di bawah program i-Saraan dan i-Suri Kumpulan Wang Simpanan Pekerja (KWSP) masing-masing ditingkatkan pada tahun hadapan.

Perdana Menteri, Datuk Seri Anwar Ibrahim berkata, bantuan itu dapat dipertingkat dan dimanfaat bagi meringankan beban golongan kurang berkemampuan berikutan hasil daripada sebahagian pendapatan yang diraih menerusi penjualan nombor plat khas.

Beliau berkata, had caruman bagi program i-Saraan KWSP ditingkatkan kepada RM500 setahun, terhad kepada RM5,000 seumur hidup manakala had caruman padanan di bawah program i-Suri KWSP ditingkatkan kepada RM300 setahun, terhad kepada RM3,000 seumur hidup.

“Selain itu, Skim Keselamatan Sosial Suri Rumah juga akan diteruskan dengan peruntukan RM50 juta yang memanfaatkan lebih 40,000 suri rumah yang berdaftar dengan e-Kasih,” katanya ketika membentangkan belanjawan itu yang bertemakan ‘Reformasi Ekonomi, Memperkasa Rakyat’ di Dewan Rakyat hari ini.

Ini adalah belanjawan kedua dibentangkan Kerajaan Perpaduan pimpinan Anwar, yang juga Menteri Kewangan.

Selain itu, Anwar berkata, kerajaan bersetuju untuk terus menanggung bayaran lesen ujian memandu bagi motosikal kelas B2 e-hailing dan teksi untuk manfaat lebih 40,000 belia daripada keluarga kurang mampu.

Beliau berkata, sebanyak 100,000 topi keledar termasuk untuk kanak-kanak dibekalkan bagi agihan secara percuma kepada keluarga kurang mampu.

“Bagi Ikhtiar FLYsiswa, iaitu subsidi pembelian tiket penerbangan bagi mengurangkan beban kewangan untuk pulang ke kampung, akan diteruskan pada tahun hadapan yang memberi manfaat kepada hampir 60,000 pelajar daripada keluarga kurang mampu,” katanya.

Perdana Menteri turut mengumumkan penambahbaikan program perlindungan sosial termasuk kadar tanggungan kerajaan di bawah Skim Keselamatan Sosial Pekerjaan Sendiri (SKSPS) akan dipertingkat kepada 90 peratus melibatkan peruntukan RM100 juta manakala syarikat pengendali diseru menanggung baki 10 peratus caruman pekerja gig.

Beliau berkata, kerajaan akan meningkatkan siling gaji bulanan bagi caruman PERKESO daripada RM5,000 kepada RM6,000 yang menyaksikan peningkatan faedah tunai pada kadar 20.2 peratus untuk manfaat 1.45 juta pekerja dan tanggungan mereka.

Katanya selain itu, akaun ahli KWSP akan distruktur semula untuk memperkasa simpanan persaraan dan bagi tujuan itu, Akaun Fleksibel KWSP akan diperkenal sebagai akaun baharu yang boleh diakses ahli pada bila-bila masa.

Anwar berkata, kerajaan turut menyediakan peruntukan RM2.4 bilion kepada Jabatan Kebajikan Masyarakat tahun depan yang memberi manfaat kepada lebih 450,000 rakyat khususnya isi rumah miskin tegar, warga emas, kanak-kanak dan Orang Kurang Upaya dengan syarat kelayakan diperluas selaras dengan kenaikan Pendapatan Garis Kemiskinan Makanan 2023 iaitu RM1,198 sebulan. – Bernama


Sagu hati penangguhan umrah, jemaah perlu buka akaun simpanan TH

MELAKA, 13 Rejab 1443H, Rabu – Jemaah umrah yang akan menerima bayaran sagu hati kerana terpaksa membatalkan ibadah berkenaan susulan penangguhan sementara kebenaran perjalanan umrah, diberi tempoh sehingga Mac ini untuk membuka akaun simpanan Tabung Haji (TH) bagi tujuan tersebut.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, tempoh itu dilanjutkan ekoran terdapat lebih 1,000 jemaah terbabit masih belum membuka akaun simpanan berkenaan yang merupakan medium tunggal digunakan untuk pembayaran sagu hati itu.

“Pembayaran sagu hati tersebut akan dibuat pada Jumaat ini (18 Februari) dan kita harapkan jemaah yang akan menerima sagu hati itu akan segera membuka akaun simpanan TH, pembayaran akan dilanjutkan sehingga Mac ini.

“Apa pun (pembayaran) mesti menggunakan akaun TH kerana ia memudahkan dan TH ada di semua tempat termasuk di kampung,” katanya kepada pemberita selepas Majlis Perasmian Multaqa Murabbi Ummah Peringkat Negeri Melaka Tahun 2022 di Masjid Al-Azim di sini hari ini.

Majlis tersebut disempurnakan Ketua Menteri Melaka, Datuk Seri Sulaiman Md Ali dan turut dihadiri Timbalan Ketua Pengarah Operasi Jabatan Kemajuan Islam Malaysia (Jakim), Datuk Dr Sirajuddin Suhaimee.

Idris berkata, beliau juga telah mengarahkan TH memaklumkan pejabat cawangannya di seluruh negara supaya mempermudahkan pembukaan akaun simpanan berkenaan agar proses pembayaran sagu hati berjalan lancar.

Sebelum ini, media melaporkan pembayaran sagu hati sebanyak RM1,671 seorang kepada jemaah umrah yang membatalkan pemergian susulan penangguhan sementara kebenaran perjalanan umrah akan dibuat pada 18 Februari ini.

Kementerian Pelancongan, Seni dan Budaya (MOTAC) telah menyerahkan senarai 8,027 jemaah umrah yang terkesan serta layak menerima sagu hati tersebut dan daripada jumlah itu, hampir 1,000 jemaah umrah masih belum mempunyai akaun simpanan TH. – Bernama


Masjid di Jerman terima surat ancaman berbaur Islamophobia

BERLIN, 21 Rabiulawal 1442H, Sabtu – Sebuah masjid di bandar Hufingen di negara ini menerima sepucuk surat yang mengancam dan mengandungi kenyataan berbaur Islamophobia.

Menurut kumpulan muslim-Turki (DITIB), surat berkenaan dihantar kepada Masjid Aqsa pada Jumaat, yang memberi ancaman terhadap agama Islam di negara itu.

Surat berkenaan menyebut bahawa Islam bukan untuk Jerman mahupun Eropah, selain mengugut akan menghapuskan Islam dari negara berkenaan.

Ketua DITIB di Hufingen, Hakan Tasdemir mengakui sedih dan kecewa terhadap surat yang tidak dinamakan pengantarnya itu.

Beliau berkata, masjid itu telah beroperasi sejak tahun 1996 dan ia adalah kejadian pertama berlaku.

“Kita telah membuat laporan kepada pihak berkuasa mengenai surat ancaman ini dan siasatan sedang dilakukan,” katanya. – Agensi


UMNO diingat tak buat keputusan ikut emosi: Hishammuddin

BANGI, 22 Jamadilawal 1442H, Rabu – Ahli Parlimen Sembrong, Datuk Seri Hishammuddin Tun Hussein berkata, dalam menentukan kerjasama politik, UMNO perlu mempunyai hala tuju, objektif dan sebab yang jelas dalam merancang jalan ke hadapan parti.

Beliau menegaskan, sebarang pertimbangan yang dibuat tidak sewajarnya bersandarkan emosi dan kesan jangka masa pendek.

Ini kerana, katanya, keputusan yang bakal dibuat parti akan menentukan jatuh bangunnya UMNO, memberi kesan kepada nilai dan asas perjuangan UMNO dan juga kedudukan UMNO dalam pilihan raya yang akan datang.

“Jika parti berkeputusan untuk tidak meneruskan kerjasama dengan Bersatu, parti harus putuskan dengan siapa UMNO akan bekerjasama menjelang PRU15. Adakah dengan DAP? Adakah dengan PKR? Atau bersendirian?

“Perancangan kerjasama politik UMNO harus dibuat dengan teliti kerana pilihan raya bukannya esok. UMNO mesti lakukannya dengan penuh tanggungjawab dan kebijaksanaan,” katanya dalam satu kenyataan, hari ini.

Mengulas lanjut, Hishamuddin menegaskan, iktibar yang harus diambil oleh UMNO adalah Barisan Nasional (BN) hanya menang 79 kerusi pada Pilihan Raya Umum ke-14 (PRU14) daripada 133 kerusi pada PRU13.

“Ini bermakna kita kehilangan 54 kerusi. Kita harus insaf dari pengalaman ini.

“Tambahan, negara kini masih berperang dengan kes harian tinggi COVID-19, banjir selain pemulihan ekonomi. Jumlah rakyat yang terkesan semakin meningkat,” katanya.

Beliau berkata, UMNO sedang diberi peluang untuk membuktikan kepada rakyat bahawa pemimpinnya prihatin, berkemampuan, dan bersungguh-sungguh untuk mengurus krisis dan menitikberatkan kepentingan rakyat.

“Pemimpin UMNO diberi amanah mengetuai Kementerian Pertahanan yang bertanggungjawab terhadap soal keselamatan negara dan menangani penularan COVID-19; mengetuai Kementerian Kesihatan yang memegang tanggungjawab besar memimpin petugas barisan hadapan negara;

“… mengetuai Kementerian Sains Teknologi dan Inovasi yang sedang berusaha keras mendapatkan bekalan vaksin secepat mungkin.

“Kita sepatutnya komited dalam usaha untuk memberi perkhidmatan terbaik kepada rakyat.

“Pada hemat saya inilah harapan rakyat di bawah kepada pemimpin UMNO. Bukan berpolitik merebut kuasa yang tiada kesudahan. Akhirnya rakyat mual dan hilang keyakinan,” katanya.

Hishammuddin turut berpesan agar ahli Majlis Kerja Tertinggi yang akan bermesyuarat pada malam ini memutuskan yang terbaik selain menjelaskan apa sebenarnya UMNO inginkan.


Kerajaan cari jalan kurangkan beban rakyat tanpa pengeluaran KWSP

KUALA SELANGOR, 18 Rejab 1444H, Khamis – Kerajaan sedang mencari jalan penyelesaian bagi membantu mengurangkan beban rakyat yang menghadapi masalah kewangan tanpa perlu mereka mengeluarkan simpanan Kumpulan Wang Simpanan Pekerja (KWSP).

Perdana Menteri, Datuk Seri Anwar Ibrahim berkata, ini kerana pencarum sudah beberapa kali membuat pengeluaran KWSP sebelum ini, dan keadaan ini pastinya menyebabkan simpanan untuk persaraan mereka semakin berkurangan.

“Banyak yang telah dikeluarkan (simpanan KWSP) sebelum ini. Jadi ada yang tinggal RM10,000, RM5,000. Mereka yang nak keluarkan wang itu kena fikir apa pilihan yang ada.

“(Misalnya) pencen empat tahun lagi, apa nak jadi? katanya kepada pemberita selepas menyampaikan Syarahan Ulung Kursi Siddiq Fadzil di Universiti Selangor, Kampus Bestari Jaya di sini hari ini.

Anwar berkata demikian ketika ditanya sama ada pengeluaran KWSP akan turut dipertimbangkan dalam Belanjawan 2023.

Beliau berkata, kerajaan perlu membuat pertimbangan terhadap kebenaran bagi pengeluaran KWSP itu untuk mengelak rakyat terbeban selepas bersara kelak.

Dalam pada itu, Anwar yang juga Menteri Kewangan berkata, tumpuan Belanjawan 2023 yang akan dibentangkan pada 24 Februari ini, adalah mengenai usaha untuk menangani masalah defisit negara, isu pendigitalan, keselamatan makanan dan kos sara hidup rakyat.

“…yang lain akan saya umumkan semasa (pembentangan) belanjawan itu nanti,” katanya.

Berhubung Parti Ikatan Demokratik Malaysia (MUDA) yang didakwa terkilan kerana tidak diundang menghadiri mesyuarat pertama Sekretariat Kerajaan Perpaduan pada Selasa lepas, Anwar berkata, mesyuarat itu hanya melibatkan parti-parti yang mengasaskan Kerajaan Perpaduan.

“Sebenarnya, mesyuarat itu adalah mesyuarat dalam kalangan parti-parti yang mengasaskan Kerajaan Perpaduan…yang lain (mesyuarat bersama parti lain yang menyokong Kerajaan Perpaduan) akan dibawa dalam jawatankuasa,” katanya.-  Bernama


Kartel Low Yat, Ah Meng Co kuasai dunia judi dalam talian negara

BANGI, 21 Safar 1442H, Jumaat – Sebahagian pegawai dan anggota polis yang ditahan Suruhanjaya Pencegahan Rasuah Malaysia (SPRM) baru-baru ini dipercayai melindungi kegiatan haram milik Kartel Low Yat.

Berita Harian memetik sumber sebagai berkata, rangkaian kartel ini sanggup membelanjakan jutaan ringgit sebagai habuan bulanan kepada pegawai dan anggota berkepentingan yang boleh memastikan aktiviti judi dalam talian terus beroperasi serta tidak digempur.

Katanya, sindiket itu sebelum ini dikatakan mempunyai beberapa premis judi di sekitar Lembah Klang, namun selepas operasi besar-besaran digerakkan pihak berkuasa memaksa Kartel Low Yat mengalihkan kegiatan mereka kepada telefon bimbit.

“Dengan telefon bimbit, kaki judi tidak perlu ke premis mesin judi sebaliknya boleh membuat taruhan secara dalam talian di rumah, di tempat kerja atau di mana-mana sahaja tanpa perlu bimbang ditahan pihak berkuasa.

“Bagaimanapun sistem alamat protokol internet (IP) aktiviti judi sindiket berkenaan sebenarnya boleh dikesan pihak berkuasa termasuk Jabatan Siasatan Jenayah Komersial (JSJK) dan Jabatan Siasatan Jenayah (JSJ),” katanya.

Difahamkan, kartel itu beroperasi dari kawasan segi tiga emas Bukit Bintang sejak dua tahun lalu dengan menawarkan aktiviti judi dalam talian termasuk yang menggunakan telefon bimbit sebagai medium.

Dalang sindiket ini menyasarkan pelanggan dalam kalangan warga tempatan dilapor memperoleh ratusan juta ringgit hasil aktiviti judi talian termasuk aktif semasa Perintah Kawalan Pergerakan (PKP) dikuatkuasakan.

Sumber berkata, SPRM dilaporkan mempunyai nama pegawai dan anggota yang masih belum ditahan, dengan ada antaranya sudah dan akan dipanggil dalam masa terdekat.

Beliau juga memaklumkan, untuk ‘menghalalkan’ wang hasil aktiviti judi ini, orang kanan sindiket Kartel Low Yat akan melaburkan wang dalam perniagaan dikendalikan selebriti, artis dan beberapa usahawan melalui penubuhan syarikat serta anak syarikat.

Selain kartel itu, turut aktif adalah sindiket perjudian adalah Ah Meng Co yang beroperasi secara dalam talian dan dipercayai turut membuka premis judi termasuk di sekitar kawasan Sungai Buloh.

Kartel Ah Meng Co turut dikaitkan dengan sindiket perjudian WeChat ini, bagaimanapun menghentikan kegiatan berasaskan premis judi sebaik operasi dan serbuan besar-besaran oleh Polis Diraja Malaysia susulan pendedahan Pengasas Hot Burger Malaysia, Mohd Asri Hamid, beberapa bulan lalu.

Sindiket Ah Meng Co turut membuka beberapa pusat hiburan di sekitar ibu negara untuk ‘mencuci’ keuntungan hasil judi dalam talian melalui perniagaan hiburan.

Ketua sindiket dikatakan melarikan diri ke negara jiran susulan operasi di Sungai Buloh, namun aktiviti judi dalam talian atas nama Ah Meng Co masih diteruskan.

Selain dua kartel terbabit beberapa lagi sindiket kecil-kecilan yang menjalankan aktiviti judi dalam talian masih beroperasi dengan nama syarikat tertentu.


Sydney sedia hadapi hujan berterusan

SYDNEY, 3 Syaaban 1443H, Ahad – Bandar paling ramai penduduk di Australia – Sydney – bersiap sedia berdepan lebih banyak hujan hari ini selepas dilanda hujan lebat sepanjang minggu lalu.

Biro Meteorologi (BoM) New South Wales (NSW) berkata, sistem cuaca baharu boleh membawa satu lagi pusingan hujan lebat yang meningkatkan risiko banjir.

“Tumpuan bagi hujan lebat, dan sungai yang paling berisiko adalah sungai yang meluas dari Sydney ke Sungai Hunter dan Manning, di mana banjir sederhana hingga besar mungkin berlaku,” kata pemerhati banjir BoM dalam satu kenyataan.

Sebelum ini, seramai 17 orang terkorban sejak banjir bermula, termasuk seorang wanita dari Queensland.

Menurut polis, mayat wanita itu ditemui pada Sabtu lepas.

Di Brisbane – ibu kota Queensland – dan kawasan sekitarnya, pembersihan diteruskan pada hujung minggu selepas hujan lebat selama berhari-hari yang menenggelamkan beberapa ribu harta benda. – Agensi


Shahril letak jawatan UMNO, gesa Zahid ikut langkah sama

BANGI, 25 Rabiulakhir 1444H, Ahad – Ketua Penerangan UMNO Malaysia, Shahril Sufian Hamdan mengumumkan peletakan jawatan dalam parti itu hari ini, susulan kekalahan teruk Barisan Nasional (BN) pada Pilihan Raya Umum Ke-15 (PRU15).

Serentak itu, beliau turut menggesa Presiden UMNO yang juga Pengerusi BN, Datuk Seri Ahmad Zahid Hamidi mengambil langkah serupa atas dasar tanggungjawab bersama.

Sependapat dengan saranan Menteri Besar Johor, Datuk Onn Hafiz Ghazi sebelum ini, Shahril berkata, Ahmad Zahid perlu memaparkan contoh dengan memimpin proses mengambil tanggungjawab kekalahan BN melalui pengunduran secara terhormat.

“Biar kepimpinan dan individu lain memimpin perbincangan membuat keputusan besar seterusnya untuk parti ini.

“Atas semangat ‘collective responsibility’ itu, saya juga meletakkan jawatan selaku Ketua Penerangan UMNO Malaysia.

“Saya menghargai peluang yang telah diberikan dan tidak akan melupakannya. Cuma ini soal maslahat yang jauh lebih besar,” katanya dalam kenyataan, hari ini.

Beliau berkata, UMNO perlu mempertimbang langkah seterusnya dalam situasi tiada pihak mencapai angka 112 pada PRU15.

“Benar, keputusan ini besar dan perlu dibuat oleh Majlis Kerja Tertinggi, bukan mana-mana individu atau kelompok sahaja.

“Tetapi sebelum parti hendak bincang atau buat apa-apa keputusan, ada satu perkara yang perlu dilaksanakan dahulu,” katanya.

BN berdepan kekalahan lebih teruk pada PRU kali ini berbanding tahun 2018, apabila hanya memperoleh 30 kerusi Parlimen dan kehilangan negeri yang menjadi kubu kuatnya iaitu Perlis.


Pakai ‘facemask’ dengan betul

PUTRAJAYA, 29 Zulkaedah 1441H, Selasa – Ketua Pengarah Kesihatan, Datuk Dr Noor Hisham Abdullah hari ini mengulangi gesaan supaya orang ramai memakai pelitup separuh muka atau ‘facemask’ dengan cara yang betul.

Beliau berkata, pemakaian alat pelitup separuh muka merupakan satu kaedah pencegahan yang penting bagi mengelak penyebaran penyakit saluran pernafasan yang tersebar melalui virus, termasuk COVID-19.

“Ia boleh digunakan sama ada untuk melindungi orang yang sihat daripada dijangkiti, atau untuk mencegah orang yang dijangkiti daripada menjangkiti orang lain,” tegasnya pada sidang media perkembangan COVID-19 di sini, hari ini.

Facemask perlu menutupi ruang hidung sehingga dagu manakala pemakaian tidak sempurna dengan membiarkan ia tergantung di leher, di dahi, atau menutupi hanya sebahagian daripada hidung dan mulut, adalah tidak bertepatan dan sebaliknya membawa risiko pencemaran atau jangkitan kepada pemakai.

Perdana Menteri Tan Sri Muhyiddin Yassin dalam perutusan khas mengenai perkembangan terkini Perintah Kawalan Pergerakan Pemulihan semalam berkata kerajaan sedang menimbang untuk mewajibkan pemakaian pelitup separuh muka di tempat awam susulan ancaman COVID-19 masih belum berakhir, serta perincian mengenainya akan diumumkan apabila peraturan berkaitan dimuktamadkan kerajaan.

Dr Noor Hisham berkata penggunaan pelitup separuh muka boleh dibahagikan kepada penggunaan bagi tujuan perubatan dan penggunaan bukan perubatan.

Penggunaan pelitup separuh muka bagi tujuan perubatan melibatkan petugas kesihatan yang perlu menggunakan perlindungan, seperti yang disarankan dalam panduan ‘Guidelines on COVID-19 Management in Malaysia’.

Bagi penggunaan pelitup separuh muka untuk tujuan bukan perubatan pula, ia adalah disyorkan untuk mereka yang tidak mengalami gejala namun berada di tempat COVID-19 tersebar luas dan jarakan sosial sukar diamalkan, contohnya golongan pekerja dan orang awam sihat yang berada di tempat awam dan persekitaran sesak.

Orang awam yang mempunyai gejala saluran pernafasan, golongan berisiko tinggi seperti warga emas dan mereka yang mempunyai latar belakang penyakit-penyakit kronik, terutama di kawasan jangkitan COVID-19 berlaku serta jarakan sosial sukar diamalkan perlu menggunakan pelitup sebaruh muka ‘surgical 3-ply mask’, katanya.

Menurut beliau, Pertubuhan Kesihatan Sedunia (WHO) turut mengesyorkan non-medical masks jenis fabrik dengan tiga lapisan iaitu lapisan dalam bersifat menyerap air (hidrofilik) dan lapisan luar yang diperbuat daripada bahan bersifat menghindar penyerapan air (hidrofobik) yang boleh mengehadkan pencemaran dari luar daripada menembus masuk ke hidung dan mulut pemakai.

“Lapisan tengah hidrofobik yang diperbuat daripada bahan bukan tenunan sintetik seperti polipropilena atau lapisan kapas boleh meningkatkan penapisan atau menahan titisan cecair.

“Kementerian Kesihatan turut mengingatkan bahawa pelitup separuh muka bukan perubatan, bukanlah satu alat perubatan mahupun alat pelindung diri,” katanya.

Selain itu, beliau menegaskan pelitup separuh muka bukan perubatan tidak boleh dipakai oleh kanak-kanak yang berumur kurang daripada dua tahun, bagi mereka yang sukar bernafas, dan individu yang tidak sedarkan diri, tidak atau kurang berupaya, dan mereka yang tidak dapat menanggalkan pelitup separuh muka tanpa bantuan.

Dr Noor Hisham berkata, KKM sangat menggalakkan pemakaian pelitup separuh muka terutamanya di kawasan awam dan berisiko tinggi jika jarakan sosial sukar diamalkan.

Katanya pemakaian pelitup separuh belum diwajibkan kerana jika ia diwajibkan di bawah Akta Pencegahan dan Pengawalan Penyakit Berjangkit 1988 (Akta 342), mereka yang gagal memakainya boleh dikenakan denda atau penjara.

Beliau berkata, kerajaan masih melihat kepada tindakan denda atau penjara kalau tidak memakai pelitup muka, tetapi KKM hanya mengesyorkan pemakaian, kerana ia dapat memutuskan rantaian jangkitan sehingga 65 peratus.

“Sekarang ialah isu kalau mewajibkan (pemakaian) apakah kita akan mengenakan denda RM1,000 kepada mereka yang tidak pakai di tempat awam ataupun penjara. Itu sedang diteliti sebelum kita laksanakan mewajibkan pemakaian pelitup separuh muka,” katanya.

Dr Noor Hisham berkata, dua kaedah dapat mencegah penularan COVID-19 iaitu pemakaian pelitup muka dan jarakan sosial yang dapat memutuskan rantaian sehingga 70 peratus. – Bernama


Syor universiti buat kajian punca kenaikan harga barang

Oleh Siti Hafidah Abd Ghaffar

BANGI, 2 Jamadilawal 1443H, Selasa – Persatuan Pengguna Islam Malaysia (PPIM) mengajak rakyat mencari ikhtiar punca kenaikan harga barang keperluan asas yang begitu mendadak.

Justeru, Ketua Aktivis PPIM, Datuk Nadzim Johan mengesyorkan pihak universiti menjalankan kajian mengenai masalah yang dialami rakyat ketika ini.

“Kaji betul-betul, diberi kebebasan kepada pelajar untuk membuat polisi. Jadi kita boleh kenal pasti dan tukar polisi apa yang perlu ditukar. Ini dah 60 tahun buat perkara yang sama,” katanya.

Beliau berkata demikian ketika menjadi panel program Dimensi yang bertajuk ‘Kartel’ Punca Harga Barang Naik? yang disiarkan secara langsung di TV Pertiwi, malam ini.

Nadzim turut membidas agensi berkaitan yang dilihat gagal dalam menangani kenaikan harga barang keperluan asas.

“Yang paling salah adalah dasar. Contohnya dasar dibuat Kementerian Pertanian, KPDNKK, MITI. Sepatutnya dasar perlu betul,” bidasnya.

Mengulas lanjut Nadzim berkata, mungkin tiba masanya untuk mengawal dan mendidik keluarga berdepan keadaan yang mengancam seperti kenaikan harga barang ini.

“Kita kena jelas (polisi) kerana kita ini dalam tekanan.

“Mungkin sebelum ini kita tidak banyak tekanan..jadi kita nak buat dasar contohnya untuk menjadi ‘next exporter’,” katanya.


Siti Nuramira masuk wad, kes mahkamah ditangguh lagi

KUALA LUMPUR, 29 Syaaban 1444H, Rabu – Mahkamah Sesyen  memberi amaran kepada Siti Nuramira Abdullah, yang didakwa mencetuskan suasana tidak harmoni dalam kalangan penganut agama Islam, bahawa perbicaraan kesnya boleh diadakan di rumah wanita itu atau di wad hospital sekiranya dia berterusan tidak hadir perbicaraannya di mahkamah.

Hakim Nor Hasniah Ab Razak mengeluarkan amaran itu selepas peguam R. Sivaraj yang mewakili Siti Nuramira, 27, memaklumkan kepada mahkamah tertuduh sekali lagi tidak hadir kerana dimasukkan ke wad di Pusat Perubatan Universiti Malaya (PPUM).

Semalam, Mahkamah Sesyen sama telah menangguhkan perbicaraan kes kerana wanita itu cuti sakit akibat gastroenteritis.

Nor Hasniah berkata, memandangkan ini kali kedua tertuduh tidak hadir perbicaraan, mahkamah perlu melihat laporan perubatan tertuduh sekiranya dia sekali lagi tidak hadir pada tarikh perbicaraan akan datang.

“Saya menangguhkan kes hari ini dan sambung bicara pada 17 April. Pihak-pihak (pembelaan dan pendakwaan) bersetuju tarikh ganti bicara hari ini dan semalam pada 26 serta 31 Mei ini, manakala jaminan terhadap tertuduh dilanjutkan.

“Ini kali kedua MC (termasuk semalam). Kalau masih lagi MC selepas (17 April) perbicaraan perlu diteruskan sama ada di hospital atau rumah dia (Siti Nuramira),” katanya pada prosiding yang turut dihadiri Timbalan Pendakwa Raya Abdul Malik Ayob dan Nadia Mohd Izhar.

Pada 13 Julai tahun lepas, Siti Nuramira dalam persembahan pentas di Kelab Komedi Crackhouse dikatakan mengaku sebagai Muslim yang menghafal 15 juzuk al-Quran sebelum bertindak membuka tudung serta menanggalkan baju kurung, dan perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.

Dia didakwa melakukan perbuatan itu di Kelab Komedi Crackhouse di Taman Tun Dr Ismail di sini pada 6 petang 4 Jun 2022 mengikut Seksyen 298A (1) (a) Kanun Keseksaan yang membawa hukuman maksimum penjara lima tahun, jika sabit kesalahan. – Bernama


Bekas Pengarah 1MDB mengaku RM2.28 bilion masuk ke akaun peribadi Najib

KUALA LUMPUR, 5 Ramadan 1443H, Khamis – Seorang saksi dalam perbicaraan kes 1Malaysia Development Berhad (1MDB) hari ini menukar keterangannya dan mengaku di Mahkamah Tinggi di sini bahawa sejumlah RM2.28 bilion daripada wang dana negara itu masuk ke akaun peribadi bekas Perdana Menteri, Datuk Seri Najib Tun Razak di antara tahun 2011 dan 2014.

Bercanggah dengan keterangannya sebelum ini yang menyatakan Najib tidak menerima manfaat daripada wang 1MDB, bekas Pengarah Bukan Eksekutif 1MDB, Tan Sri Ismee Ismail, 58, menukar fikiran mengenai perkara itu dan setuju dengan pendakwaan selepas ditunjukkan carta aliran beberapa lapisan proses membabitkan Deutsche Bank dan kemudahan pinjaman Nota Jangka Sederhana Islamik (IMTN).

Mengikut dokumen yang ditunjukkan kepada saksi pendakwaan ke-13 itu semasa pemeriksaan semula oleh Timbalan Pendakwa Raya Kanan, Datuk Seri Gopal Sri Ram, wang itu melalui beberapa siri lapisan proses sebelum berakhir dalam akaun peribadi Ambank Najib dengan nombor akhir 694 dan 880.

Sri Ram: Adakah anda ingin mempertimbang semula jawapan anda bahawa tertuduh tidak menerima sebarang manfaat daripada kesemua transaksi ini?

Ismee: Kesemua dokumen ini tidak ditunjukkan kepada saya semasa pemeriksaan balas.

Sri Ram kemudian menyoal saksi itu sama ada beliau ingin menukar jawapannya dan Ismee menjawab “Daripada carta itu, saya boleh lihat sejumlah dana telah masuk ke akaun tersebut.”

Sri Ram mengulangi “Maksud anda, sejumlah dana milik 1MDB telah masuk ke akaun tertuduh” dan saksi itu bersetuju.

Terdahulu, Sri Ram menyoal Ismee mengenai pandangannya terhadap hubungan ahli perniagaan dalam buruan Low Taek Jho atau Jho Low dengan Najib sepanjang tempoh beliau berada dalam Lembaga Pengarah dari 2009 hingga 2016.

Sri Ram: Sepanjang tempoh itu, daripada pemerhatian anda, apa yang dapat anda rumuskan mengenai hubungan antara Jho Low dan Najib?

Ismee: Saya percaya mereka mempunyai hubungan rapat.

Ditanya lanjut oleh Sri Ram sama ada beliau mempunyai pengetahuan secara peribadi mengenai butiran bagaimana Najib dan Jho Low berkongsi dana 1MDB, Ismee berkata, beliau tidak tahu.

Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.

Perbicaraan di hadapan Hakim Datuk Collin Lawrence Sequerah bersambung. – Bernama


Kenapa sekarang PAS ‘membisu’ kes Adib?

Oleh Ainul Illia Meor Suzurudin

BANGI, 25 Safar 1443H, Sabtu – Sikap membisu PAS dalam mempertahankan kes kematian anggota bomba, Muhammad Adib Mohd Kassim sangat dikesali, lebih-lebih lagi selepas berada dalam kerajaan.

Walhal, sebelum ini ketika menjadi pembangkang, ramai tokoh PAS yang lantang menyuarakan gesaan menuntut keadilan terhadap Allahyarham Adib dan keluarga.

Malangnya, ketika ini tidak kedengaran laungan pemimpin kerajaan mempertahankan kes Adib – makin sepi selepas Menteri Perusahaan Perladangan dan Komoditi, Datuk Zuraida Kamaruddin memaklumkan kes Adib ditutup sementara.

Pemerhati politik, Ustaz Haji Omar Kassim berkata, dahulu PAS melalui Ahli Jawatankuasanya, Nik Mohamad Abduh Nik Abdul Aziz pernah membuat kenyataan pada November 2019 – mendesak Peguam Negara ketika itu Tan Sri Tommy Thomas meletak jawatan segera kerana masih gagal melakukan pendakwaan ke atas suspek pembunuhan Allahyarham Adib.

“Mengapa kini sepi dan dilihat menteri dalam kerajaan pula membuat kata putus menutup siasatan kes. Ini amat menghairankan,” katanya kepada Ismaweb.net, hari ini.

Tidak lagi berharap dengan pemimpin parti itu, Ustaz Omar menegaskan, keadilan untuk Allahyarham Muhammad Adib dan keluarganya perlu segera ditegakkan.

Justeru, beliau menggesa orang ramai menyokong kempen Jangan Kuburkan Kes Adib yang digerakkan oleh Pertubuhan-Pertubuhan Pembela Islam (PEMBELA)

“Kempen ini wajar disokong semua pihak. Malu menjadi rakyat Malaysia yang mengaku ingin keadilan ditegakkan tetapi membisu dalam kes kematian Adib.

“Kematian beliau bukan kematian biasa, malah merupakan kematian ketika menjalankan tugas sebagai penjawat awam. Kita tidak akan lupa perkara ini,” katanya.

Sebelum ini, Zuraida berkata, kes kematian Muhammad Adib ditutup sementara akan dibuka semula jika terdapat bukti baharu.

Katanya, kerajaan kini akan memberi fokus terhadap keperluan keluarga Allahyarham Muhammad Adib.

Walhal, sebelum ini Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat pada 23 September.

Dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

Namun, rata-rata rakyat tidak berpuas hati kerana hasil siasatan tidak didedahkan kepada umum.


Lebih 75 peratus umat Islam di New York berdepan isu perkauman

NEW YORK, 20 Zulhijjah 1443H, Rabu – Muslim Community Network mendedahkan bahawa antara tahun 2019 dan 2022, 76 peratus umat Islam di bandar raya New York menyaksikan jenayah kebencian dan 49 peratus menjadi mangsa perbuatan tersebut.

Laporan yang membuat tinjauan terhadap 200 orang Islam itu bertujuan bagi menjelaskan lebih banyak cabaran yang mereka hadapi ketika tinggal di bandar raya berkenaan.

Laporan itu mendedahkan bahawa jenayah kebencian boleh berlaku seawal di sekolah rendah.

Daripada 116 orang Islam yang dikaji pada tahun 2019, para penyelidik mendapati bahawa 43.5 peratus daripada responden berusia 10 hingga 18 tahun mengatakan mereka mengalami atau menyaksikan jenayah kebencian.

Jumlah itu meningkat pada separuh pertama 2022 dengan hampir separuh, 49 peratus, mengatakan mereka menjadi mangsa jenayah kebencian, dan 76 peratus mengatakan telah menyaksikan jenayah kebencian.

Tinjauan dari tahun 2022 pula membabitkan 100 orang.

Badan bukan kerajaan (NGO) itu berharap tinjauan pendapat akan membantu meyakinkan majlis bandar raya bagi memperkenalkan semula dan meluluskan Resolusi 1257, yang akan membolehkan jabatan pendidikan memperkenalkan kursus kepelbagaian agama dalam kurikulum sekolah.

Walaupun saiz sampel kecil, tinjauan Muslim Community Network mengikuti data yang dikeluarkan oleh Jabatan Polis New York (NYPD) tahun lepas, menunjukkan jenayah kebencian pada tahun 2021 terhadap orang Yahudi dan muslim di New York City lebih tiga kali ganda berbanding tahun sebelumnya.

Jumlah jenayah kebencian di sana meningkat dua kali ganda pada 2021, dengan 503 dilaporkan jenayah kebencian yang telah disiasat oleh NYPD.

Pada 2020, terdapat 252 kes. – Agensi


Peruntukan COVID-19 kecil? Rakyat ‘disuruh’ selesai masalah sendiri

BANGI, 20 Rabiulawal 1442H, Jumaat – Peruntukan sebanyak RM17 bilion untuk Kumpulan Wang COVID-19 yang dibentangkan dalam Belanjawan 2021 hari ini dianggap terlalu kecil.

Sewajarnya peruntukan itu dibesarkan lagi agar pencarum Kumpulan Wang Simpanan Pekerja (KWSP) tidak memerlukan simpanan mereka dikeluarkan bagi menghadapi pandemik COVID-19.

Sehubungan itu, Felo kanan Majlis Tindakan Ekonomi Melayu (MTEM), Azlan Awang membangkitkan persoalan siapa sebenarnya yang bertanggungjawab untuk membantu rakyat ketika ini.

Katanya, rakyat tidak seharusnya ‘disuruh’ untuk menyelesaikan masalah mereka dengan mengeluarkan simpanan hari tua.

“Sepatutnya tidak begitu. RM17 bilion sangat kecil dan sepatutnya besar kerana tidak seharusnya duit KWSP itu dikeluarkan,” katanya dalam Analisis Belanjawan 2021 di TV Pertiwi, malam ini.

Dalam pembentangan Belanjawan 2021, kerajaan meluluskan pengeluaran simpanan Akaun 1 KWSP sebanyak RM500 sebulan untuk tempoh 12 bulan.

Menteri Kewangan, Tengku Datuk Seri Zafrul Tengku Abdul Aziz berkata, ahli yang layak boleh memohon mulai Januari 2021 dengan jumlah pengeluaran sehingga RM6,000.

Mengambil kira kedua-dua inisiatif i-Lestari dan kemudahan pengeluaran Akaun 1, katanya, jumlah keseluruhan pengeluaran tunai adalah sehingga RM12,000.

“Pengeluaran Akaun 1 KWSP dijangka meringankan beban kewangan kepada 600,000 ahli terjejas selain membantu mereka yang kehilangan pekerjaan.

“Diunjurkan keseluruhan bayaran bagi pengeluaran Akaun 1 akan membabitkan RM4 bilion,” katanya.

Meskipun enggan mengulas dari segi politik, Azlan bagaimanapun memaklumkan kurang bersetuju dengan keputusan berkenaan.

Jelasnya, KWSP sebelum ini memberitahu bahawa ahli yang mampu untuk sara hidup mereka – dari akaun yang aktif iaitu daripada enam hingga tujuh juta pencarum – lebih kurang 20 peratus sahaja.

“Pada usia 54 tahun, simpanan mereka – tidak sampai 20 peratus – yang cukup RM200,000. Dari jumlah itu mereka (ahli) boleh ‘drawdown’ RM900 sebulan.

“Kalau ikut sekarang ini sudah setengah sahaja dari garis kemiskinan. RM900 sebulan setengah dari garis kemiskinan (sedangkan) kebanyakan (simpanan pencarum) RM50 ribu ke bawah,” katanya.


Tambahan dua hari beri laluan selesaikan usul kerajaan

KUALA LUMPUR, 22 Muharram 1443H, Selasa – Tambahan dua hari persidangan Mesyuarat Pertama Penggal Keempat Parlimen ke-14 yang sepatutnya berlangsung selama 15 hari adalah bagi memberi laluan kepada hal-hal atau usul kerajaan yang perlu diselesaikan pada tambahan hari tersebut.

Perkara itu dimaklumkan Yang Dipertua Dewan Rakyat, Datuk Azhar Azizan Harun ketika dihubungi Bernama hari ini.

Azhar sebelum ini memaklumkan sidang Dewan Rakyat akan berlangsung selama 15 hari bermula 6 September hingga 30 September depan.

Bagaimanapun menerusi notis yang dikeluarkan Setiausaha Dewan Rakyat Nizam Mydin Bacha Mydin semalam, Mesyuarat Pertama Penggal Keempat Parlimen ke-14 itu dipinda kepada 13 September hingga 12 Oktober dan akan berlangsung selama 17 hari.

Semalam, beberapa Ahli Parlimen turut berkongsi notis berkenaan menerusi media sosial masing-masing.

Azhar dalam pada itu turut memaklumkan berdasarkan Peraturan Mesyuarat, Perdana Menteri selaku Ketua Majlis Mesyuarat sememangnya mempunyai budi bicara untuk menukar tarikh persidangan sekiranya beliau fikirkan sesuai. – Bernama


Kebocoran makmal bukan punca COVID-19: WHO

BEIJING, 4 Rejab 1442H, Selasa – Hipotesis virus COVID-19 berpunca daripada kebocoran makmal tidak akan dimasukkan dalam kajian Pertubuhan Kesihatan Sedunia (WHO) pada fasa seterusnya, kata ketua misi WHO Peter Ben Embarek.

Pada sidang media, Peter menjelaskan kebocoran makmal diklasifikasikan sebagai “sangat mustahil” untuk dijadikan punca virus itu merebak.

Hipotesis lain yang mempunyai kemungkinan lebih besar akan menjadi tumpuan kajian pasukan pakar WHO, termasuk teori virus merebak melalui hos perantara haiwan serta transmisi menerusi rantaian produk sejuk beku.

Pengarah Program Kecemasan WHO, Michael Ryan berpandangan, kerjasama kumpulan pakar antarabangsa dengan China bertujuan membolehkan dunia lebih memahami asal usul virus serta mengambil iktibar daripadanya.

Sambil menegaskan ia bukan misi siasatan “salah laku”, Ryan menegaskan WHO perlu menunjukkan rasa hormat kepada kerajaan pelbagai negara.

Beliau turut menggesa pihak terbabit supaya memberi perhatian terhadap kemajuan yang dicapai buat masa ini, di samping mengenal pasti bidang yang perlu diselidik pada masa depan.

“Sekarang kita perlu melihat kepada sains, dan semua pihak harus bekerjasama dan melakukan yang terbaik untuk mencari asal usul virus ”, ujarnya. – Bernama


Polis nafi dakwaan Klang bandar paling tak selamat

SHAH ALAM, 27 Safar 1443H, Isnin – Laporan mendakwa Klang sebagai bandar paling tidak selamat serta miliki kadar keselamatan paling rendah di Asia Tenggara tidak benar dan mengelirukan banyak pihak.

Menafikan perkara itu, Ketua Polis Selangor, Datuk Arjunaidi Mohamed berkata, maklumat yang dikeluarkan dalam artikel berbahasa Inggeris sehingga tular itu berkaitan indeks jenayah dan keselamatan tidak dapat dipastikan kesahihan serta sumbernya.

“Berita yang disiarkan itu adalah mengelirukan dan tidak benar sama sekali.

“Kaedah kajian secara kualitatif dan kuantitatif serta bilangan responden tidak menggambarkan keseluruhan masyarakat di daerah Klang.

“Mengikut statistik Polis Diraja Malaysia (PDRM) Kontinjen Selangor bermula 1 Januari hingga 30 September lalu, bagi jenayah kekerasan di daerah berkenaan melebihi nilai ambang sebanyak 31.76 kes atau bersamaan dengan 6 peratus,” katanya dalam kenyataan, hari ini.

Arjunaidi menjelaskan, kes melibatkan jenayah harta benda pula berada di bawah nilai ambang iaitu 195.44 kes atau bersamaan dengan 13 peratus.

“Secara keseluruhan, sepanjang tempoh berkenaan daerah Klang berada di bawah nilai ambang iaitu sebanyak 163.68 kes atau bersamaan dengan 8 peratus.

“Justeru, orang ramai dinasihatkan agar tidak gusar atau bimbang dengan laporan dikeluarkan portal berkenaan kerana tidak menggambarkan statistik dan fakta sebenar kejadian jenayah di daerah Klang,” tegasnya.

Sebelum ini, tular artikel di sebuah portal berbahasa Inggeris mendakwa Klang di tangga pertama sebagai bandar tidak selamat.

Malah, artikel itu turut mendakwa kadar keselamatan bandar Klang adalah paling rendah di Asia Tenggara.


Lelaki Bangladesh ditahan bunuh, tanam rakan serumah

SEREMBAN, 12 Zulhijjah 1442H, Khamis – Seorang lelaki warga Bangladesh berusia 29 tahun, ditahan selepas mengaku membunuh dan menanam mayat rakan senegaranya, di kawasan pembinaan di Taman Mutiara Galla di sini pada 13 Julai lepas.

Ketua Polis Daerah Seremban ACP Mohd Said Ibrahim berkata, kejadian terbongkar apabila majikannya mengesyaki sesuatu berlaku kepada mangsa yang sudah lama tidak hadir ke tempat kerja, dan membuat laporan polis kira-kira pukul 6.30 petang semalam.

Menurutnya siasatan awal mendapati, berlaku perselisihan faham antara suspek dan mangsa berumur 30 tahun yang tinggal serumah sejak sebulan lepas itu, sebelum bertindak memukul mangsa dengan kuat di kepala menggunakan sebatang kayu.

“Apabila majikan ke tempat kerja mereka, suspek yang berasa takut kemudiannya melarikan diri namun berjaya ditangkap majikan sebelum membawanya ke balai polis, dan mendedahkan bahawa dia telah melakukan pembunuhan itu.

“Suspek telah menunjukkan kayu yang digunakan untuk memukul mangsa serta lokasi mayat ditanam iaitu di sebuah rumah yang masih dalam pembinaan,” katanya ketika dihubungi Bernama di sini hari ini.

Mohd Said berkata mayat mangsa kemudiannya dihantar ke Hospital Tuanku Ja’afar di sini untuk tindakan lanjut dan kes disiasat mengikut Seksyen 302 Kanun Keseksaan. – Bernama